text:
Ubushakashatsi bwakozwe ku ngaruka z’umubyibuho ukabije, bwagaragaje ko abana bavuka ku babyeyi bafite umubyibuho ukabije bakunze kwibasirwa n’indwara y’umutima.
Iyi nyigo yashyizwe ahagaragara n’Ibiro Ntaramakuru by’Abongereza, ivuga ko abana bagera kuri 35% bavutse ku babyeyi bafite umubyibuho ukabije, bakunze kutarenza imyaka 55 y’amavuko.
Nk’uko byatangajwe n’inzobere mu buzima, Doireann Maddock, ubu bushakashatsi bwakorewe ku bagore ibihumbi 28,540 bapimwe ibiro byabo mbere yo kubyara, ndetse n’abana babakomotseho ibihumbi 37,709 ubu bageze ku myaka hagati ya 34 na 61, basanze umwe muri batanu afite umubyibuho ukabije ku gipimo cya kiri hagati ya 25 na 29.9 mu gihe 4% babyibushye ku kigero (BMI) kiri hejuru ya 30.
Nyuma ngo baje gusanga harabayeho gupfa imburagihe ku bana ibihumbi 6,551 bagiye bazira ibintu bitandukanye harimo n’indwara y’umutima, aho 35 % by’impfu zaterwaga no kuvuka ku mubyeyi ufite umubyibuho ukabije ugereranyije n’abandi.
Ubushakashatsi bukomeza bugaragaza ko aba bana bavuka ku babyeyi babyibushye cyane bafite ibyago byo kwandura indwara y’umutima bingana na 42%.
Uwayoboye ubushakashatsi Prof Rebecca Reynolds wo muri kaminuza ya Edinburgh, asanga nyuma yo gushyira ahagaragara ibi, ababyeyi bakagombye kureba uburemere bwabyo bagatangira kugabanya ibiro ndetse bagakora imyitozo ngororamubiri yoroheje ndetse n’uturimo dutandukanye mu gihe cyo gutwita.
Prof Sir Stephen O'Rahilly wo muri Kaminuza ya Cambridge arashishikariza abantu kwirinda umubyibuho ukabije kubera ingaruka utera.
Aragira ati "abantu bafite umubyibuho ukabije baba bafite ibyago byinshi byo kurwara umutima, niyo mpamvu umuntu agomba gucungana n’imirire ye.”
Umubyaza Louise Silverton, arasanga abakora umwuga w’ububyaza bagomba kugira uruhare mu gukangurira ababyeyi kugabanya ibiro mu gihe bitegura kubyara cyangwa mbere yaho, babereka indyo ibafasha.
Ababyeyi batwite barasabwa kwirinda umubyibuho ukabije
Ubushakashatsi bwakozwe ku ngaruka z’umubyibuho ukabije, bwagaragaje ko abana bavuka ku babyeyi bafite umubyibuho ukabije bakunze kwibasirwa n’indwara y’umutima.


c: text/html

text:
Rwanda | Nyamasheke: Abayobozi batandukanye bahuguwe ku ishyirwaho ry’ihuriro ry’abana.
Kuri uyu wa 3/8/2012, abayobozi batandukanye barimo abanyamabanga nshingwabikorwa b’imirenge, abashinzwe imibereho myiza y’abaturage mu mirenge, abahagarariye inama y’igihugu y’abagore More...
Intara y’Amajyepfo iri ku isonga mu gikorwa cy’ibarura ry’amasambu
Kwandikisha ubutaka bubihesha agaciro Uhereye I Buryo ni Umuyobozi ushinzwe ikigo cy’igihugu gishinzwe iby’ubutaka, Sagashya Didier Umuyobozi ushinzwe ikigo cy’igihugu gishinzwe iby’ubutaka More...

robotstxt: allowed

filter: keep


text:
Liza Kamikazi yakunzwe mu ndirimbo z’urukundo n’izivuga ku buzima busanzwe nka ‘Nkiri muto’, ‘Iyizire ft Mike’, ‘Kirenga’, ‘Rahira yaririmbanye na The Ben’ n’izindi nyinshi. Yaserukiye u Rwanda mu maserukiramuco akomeye y’umuziki gusa mu myaka ibiri ishize asa n’utagishyira ingufu mu muziki nk’uko byahoze.
Muri Kanama 2016 Liza yabatijwe bundi bushya mu itorero New Life Bible church avuga ko agiye kwiyegereza Imana birushijeho nta gusubira inyuma. Icyo gihe yagize ati “Nahisemo gukurikira Yesu, nta gusubira inyuma, nta gusubira inyuma”.
Nyuma y’amezi abiri abatijwe, Liza Kamikazi yasohoye indirimbo ya mbere ihimbaza Imana yise ‘Ndaje Data’. Yabwiye IGIHE ko yayihimbye mu mwaka wa 2014 gusa ajya muri studio kuyitunganya nyuma yo kwakira agakiza.
Yagize ati “Iyi ndirimbo nari maze imyaka itatu nyitekerejeho, uko najyaga mu rusengero aya magambo yanzagamo nk’isengesho ryampeshaga umugisha numva byaba byiza nkozemo indirimbo igahesha n’abandi umugisha.”
Yongeraho ati “Nayikoze kera ahubwo sinahita nyisohora, nayitekereje mu myaka itatu ishize ariko njya muri studio kuyifatira amajwi nyuma yo kubatizwa.”
Yahamije ko ‘ubu ari mu gakiza bikomeye ndetse ko bishobotse yakomeza guhimba izindi ndirimbo z’Imana. Ati “Ndi mu gakiza cyane, cyane ariko. Nibinshobokera nazakomeza nkajya nkora n’izindi ndirimbo, ubu nta mwanzuro ndafata ngo mbitangaze neza, nzajya mbikora uko bishoboka.”
Abajijwe niba agiye kwinjira mu cyiciro cy’abaririmba iz’Imana yagize ati “Ni nka gutyo byazagenda Imana nimpa umugisha […] Ni gutyo bimeze, ndumva nzajya nkora indirimbo zigahesha abantu umugisha.”
Liza yari asanzwe ari umugatolika ndetse yasezeranye gikirisitu n’umugabo we David Wald muri Kiliziya Gatolika. Ubu abarizwa muri New Life Bible church rifite icyicari i Kicukiro.


text:
Kuva kuwa gatanu tariki 04 Ugushyingo kugera ku cyumweru tariki 06 Ugushyingo 2016, Abakozi ba Minisiteri y’Ubutegetsi bw’Igihugu (MINALOC) n’Inzego za Leta ziyishamikiyeho, bari mu mwiherero w’iminsi itatu muri Golden Tulip Hotel I Nyamata, aho bari bagiye kwiga ku ndangagaciro zikwiriye kuranga umukozi wa Leta no gukunda igihugu, muri uwo mwiherero bakaba baraboneyeho umwanya wo kuganira na Minisitiri w’Abakozi ba Leta n’umurimo, Hon. Uwizeye Judith ku ndangagaciro zikwiriye kuranga umukozi wa Leta, aho Minisitiri Uwizeye wabibukije ko gukorera Leta ari ishema, ndetse umukozi wa Leta akwiriye kurangwa no gutanga serivisi nziza.
Minisitiri w’abakozi ba Leta n’Umurimo, yababwiye ko ibikwiye kuranga imikorere inoze ari: Kugaragaza ubushobozi mu byo umukozi akora (Professionalism), Imikorere myiza itanga icyizere, Imikoranire myiza n'abandi mu guhanahana amakuru (team work & communication), Kubazwa no Kugaragaza ibyakozwe neza (accountability), Guhanga udushya (Innovation), Kudakoresha umwanya w'akazi mu nyungu zawe, Gukora umurimo unoze, Guharanira kugera ku ntego, Kureba kure no Guharanira gutanga ibisubizo ku bibazo by'abaturage.
Minisitiri Uwizeye yibukije abakozi ba MINALOC n’Ibigo biyishamikiyeho, ko ntawukwiye gukorera ku ijisho, kuko ibyo bakora baba bikorera kandi biyubakira Igihugu cyabo.
Yagize ati “Ibikwiye kwitabwaho mu gutanga serivisi nziza ni ibi bikurikira: Kwihutisha akazi, Ubwitange no Gukunda akazi, ibyo nimubikurikiza bizatuma mukora umurimo unoze.”
Nyuma y’ikiganiro kirambuye bagiranye na Minisitiri w’Abakozi ba Leta n’Umurimo, Abakozi ba MINALOC n’Inzego ziyishamikiyeho, bagaragaje kunyurwa n’ibyo babwiwe, ndetse bavuga ko bakuye isomo rikomeye mu masomo bahawe kandi ayo masomo agiye gutuma bahindura imikorere mu kazi ka buri munsi.


text:
Wari uzi ko Imana yumva kuniha kwacu?
“ Kandi numvise umuniho w’abisirayeli, abanyegiputa bazitiriye mu buretwa nibuka isezerano ryanjye” Kuva 6: 5. Mbega ukuntu Imana ari inyembabazi!
Igihe kimwe ngo abisirayeri bahuye n’ibikomeye, bibanihisha,bibatakisha, bibavugisha induru , maze ngo baraniha, umuniho wabo urazamuka ugera ku Mana yaremye ijuru n’isi birayibabaza. Wari uziko Imana igira amarangamutima!
“Kuri uwo munsi Farawo ategeka abakoresha ubwo bwoko uburetwa n’abatware bo muri bo ati : Ntimwongere guha abantu inganagano( straw) zo kubumbisha amatafari nka mbere, nibagende bishakire inganagano. Kandi umubare w’amatafari basanzwe babumba bawugumeho, mwe kuwubagabanirizaho na make kuko ari abanebwe…. Abo bagabo bategekwe imirimo irushaho kurushya….. Abatware bo mu Bisirayeri abo abakoresha uburetwa ba Farawo bahaye gutwara barakubitwa…” Kuva 5: 6-14
Ubusanzwe umuntu aniha nk’igihe yikoreye ikintu kiremereye kimurusha imbaraga, igihe arwaye ababaye cyane birenze urugero, kuko uyu muntu we aba yararenze urwego rwo kurira. Hari umugani w’abanyarwanda ukomeye uvuga ngo “ Hataka nyirubukozwemo, naho uteruranywe n’akebo ntavuga” bishatse kuvuga ko ngo burya urira we biba bicyoroshye, kuko hari ikibazo kikugeraho ukabura amarira, ukamera ngo nk’ukubiswe n’inkuba itagira amazi. Ariko nubwo bimeze gutyo , hari Imana yumva kuniha! Imana ishimwe.
Bibiliya ijya itubwira umuntu witwa Hana ngo wajyaga unihira imbere mu mutima, ariko Imana yumva kuniha kwe. Imana ishimwe.
Ibaze nawe Imana imenya ko umuntu bamukoresheje imirimo ivunannye y’agahimano, ikamenya ko umuntu yakubiswe, ikamenya ko umuntu arara arira mu gitanda. Imana ishimwe
“ Ariko yitaga ku mubabaro wabo uko yumvaga gutaka kwabo” Zaburi 106:44
Ubundi kuniha kwiza n’uko umuntu yerekeje ku Mana, kuko abana b’abantu bo bashobora no kutakumva cyangwa kukumvira ubusa, kuko ijambo ry’Imana muri Yeremiya 33: 3 haranditse ngo : “ Ntabaza ndagutabara, nkwereke ibikomeye biruhije utamenya” Imana ishimwe.


text:
Iyo bavuze isupu abantu benshi bahita bumva isupu y’inyama cyangwa se inyanya, ubunyobwa n’ibindi kuko ari zo zikunze kuboneka ahantu henshi. Ariko burya amasupu ari ubwoko bwinshi. Aha tugiye kureba uko bategura cyangwa bateka isupu y’umuceri n’inyanya.
Ibikenerwa mu gutegura isupu yumuceri n’itomati
Ikiyiko n’igice cy’amavuta
Karoti 3
Puwaro, Perisili,
Inyanya 5
Umunyu, urusenda
Umuceri inusu
Uko bikorwa
Teka amavuta, ubonye amaze gushya, ushyiremo, puwaro karoti, Perisili, n’inyanya byose wabikase bisanzwe. Ushyiremo amazi. Ubonye bihiye, ushyiremo umuceri uhiye watetse ku ruhande ugaragure. Ubisye muri pasuwari (passoire), hanyuma ubisibize ku muriro iminota 10, bihiye ubyarure, ubihereze bishyushye.
Imyororokere
Isosi irimo umuceri
Iyo bavuze isupu abantu benshi bahita bumva isupu y’inyama cyangwa se inyanya, ubunyobwa n’ibindi kuko ari zo zikunze kuboneka ahantu henshi. Ariko burya amasupu ari ubwoko bwinshi. Aha tugiye kureba uko bategura cyangwa bateka isupu y’umuceri n’inyanya.
Labels: guteka, ifunguro ry'ingenzi, igikoni


text:
Rwanda: Urubyiruko ntirugomba gutega amajosi ngo bayateme nka 94, rugomba guhaguruka rukirwanaho rugatabara n'abanyarwanda!
Ndabaramukije mwese nshuti,basomyi duhurira kuri uru rubuga,mugire impagarike n'ubugingo! Ndabakomeje mwese kandi aho muri hose ku migabane itandukanye kuko igihe nk’iki nziko kibutsa abanyarwanda benshi ibihe bibi by'umwijima igihugu cyacu cyanyuzemo mumwaka wa 1994, ubu ni ubugira kabiri nsangiza ibitekerezo byange abanyarwanda ku itariki nk’iyi ya 11 Mata mbinyujije kuri uru rubuga, nahisemo kujya mbikora nkigikorwa ngaruka mwaka kuko italiki ya 11 Mata 1994 nabuzemo abo mumuryango wange barenga 78. Ntekerezako ibyabaye kubanyarwanda benshi byo kubura abacu ndetse ingaruka zikagera kuri buri munyarwanda kandi nanuyu munsi rukigeretse dukwiye kubikuramo amasomo yadufasha gutegura ejo hazaza heza ku igihugu cyacu nabazadukomokaho aho guhora munzangano n'inzigo.
Imyaka 21 irashize igihugu cyacu kigwiririwe n'amahano ya genocide nubwo nari muto ariko amateka mbwirwa, nsoma kimwe n’andi ncukumbura ku gihugu cyange agaragaza ntagushidikanya ko ibyabaye mu gihugu cyacu by'ubwicanyi ndengakamere mu 1994 ndetse nibyakurikiye nyuma yabyo byavuye kubuyobozi bubi bwaranze igihugu cyacu. Abanyepolitike baranzwe no guharanira inyungu zabo mbere yo kureba inyungu rusange z'abene gihugu bose, kenshi dukunze gusabwa kwigira ku amateka kandi nibyo koko kuko bidufasha gutegura ahazaza, ariko mubyukuri iyo urebye usanga amahano twanyuzemo agahekura igihugu cyacu ntamasomo akwiye benshi mubanyarwanda bakuyemo,ibyo bikaba ari ikibazo gishobora kuzagira ingaruka zikomeye ejo cyangwa ejobundi kubanyagihugu.
Iyo witegereje usanga ikibazo cyatumye tunyura muri aya mage gituruka k’ubuyobozi bubi bwikunda kandi ubwo buyobozi buteye butyo akaba aribwo bwongeye buhabwa intebe mu Rwanda, ikibabaje kurutaho ni uko hari abacyogeza bakanashimagiza abayobozi bikunda kandi barwanira inyungu zabo mbere y'inyungu z'igihugu, kumva hari abanyarwanda bacyumva ko KAGAME adategetse ubuzima bwe bwose u Rwanda rwazimangana, biteye isoni ! Ese abatekereza ko igihugu kizahirima niba Kagame atayoboye bataniye he n’abadutse mubaturanyi babo bagatemagura ngo kuko umubyeyi yahanuwe mu ndege? Nubwo ngaya bikomeye abishe Habyarimana sinabura kugaya abatemaguye abantu ngo ni uko yishwe kandi ataribo bahanuye iyo ndege ! Kandi nifuza kuzabona abishe umukuru w’igihugu bagezwa imbere y’ubutabera !
Mbese byagenda gute ejo PAHULO KAGAME aryamiye aryamiye akaboko k’abagabo ko ari umuntu uzapfa ? Aho zangirwa bayobozi zivugako atakwirwa muri SENA ntizizajya muntore zigasabako abanengaga kagame bakubitwa agafuni mu gahanga maze u Rwanda rukongera kuzura imivo y'amaraso? Ni mureke mbibarize, Kagame afite ibiro byinshi biruta ibyizindi nkotanyi nka RUTAREMARA nibikoresho byazo nka MAKUZA n’abandi ko bo bakwirwa muri SENA ? Uziko u Rwanda rwagushije ishyano koko? Umukinnyi wikinamico nka BAMPORIKI(KIDEYO) azajya ahaga imisoro y'abanyarwanda narangiza ashake gukina iyo mikino ye hejuru y'ubuzima bw'abanyarwanda barenga miliyoni cumi n'ebyiri ! Njye nashimye uwavuzeko aziyahura Kagame nadakomeza gupyinagaza abanyarwanda byibuze we aziyemeza gupfa ariko abanyarwanda dukire ifuni n'ingoyi bya FPR-KAGAME. Uwo ukunda Kagame azaba apfuye apfuye ariko benshi babangamiwe n’ingoma ye babohoke.
Ese turagana he niba tugifite abanyarwanda bakirebera ikibi aho kukirwanya ahubwo bakagisingiza? Turaganaho mu gihe dufite abacanshuro nka BUSINGE na MUSA FAZILI n’abandi biyita abanyepolitike kandi mu byukuri bareba inda zabo aho kureba ubuzima bwabanyarwanda ? Ese murabona ejo hazaza h’igihugu cyacu hadateye amakenga n’impungenge mu gihe abitwa abayobozi bakomeje gusingiza ikibi bakita ikiza ? Mu bihe byashize nakunze kujya niyemeza gusura urwibutso ruri ku Gisozi , nkajya mu nzu y’ububiko bw’amateka (archive) ; nagiye nsoma muri iyo nzu inyandiko z’ibyandikwagwa n’ibyavugwaga n’ibitangazamakuru byariho mu Rwanda mbere y’umwaka w’1994 ; nabonye imvugo z’abayobozi b’icyo gihe n’uburyo barwanyaga abanyepolitiki bari mu mashyaka atavuga rumwe n’ubutegetsi bwariho icyo gihe ; icyarushijeho ku ntangaza cyane ni uko ureba ibivugwa n’ibinyamakuru biriho kuri ubu butegetsi bwa Kagame n’uburyo amashyaka atavuga rumwe n’ubutegetsi bwe bayahinduye ruvumwa, ukitegereza ibitutsi Kagame yatukwaga noneho ukareba n’uburyo nawe muri iki gihe atuka abantu banze kuba abarenzamase be, ukumva amagambo inkomamashyi za FPR zirirwa zihuragura, usanga ejo hazaza habanyarwanda hateye ubwoba !
Niba abanyarwanda badahagurukiye rimwe ngo bavuge ko ibintu biri gukorwa byose babirambiwe, ngo berekane ko batemera ko abantu bakomeza gutobanga igihugu cyacu, u Rwanda ruzarimbuka kandi ingaruka zizagera kuri buri wese ndetse n’abicecekera muri iki gihe nabo ntibazarokoka ! Munyandiko natambukije umwaka ushize nibazaga niba koko BAN KI Moon wiyemeje gusaba imbabazi leta ya Paul Kagame kuwa 07 Mata 2014 ngo kuko umuryango wabibumbye utatabaye abanyarwanda mu 1994 niba mubihe bizaza azagaruka i Kigali gusaba imbabazi z'abanyarwanda FPR-KAGAME birirwa bica, isi yose iebera ariko ikaruca ikarumira ; ndumva uyu munsi ibyo navuze byumvikana neza kuko ubu nyuma yo guhitana umunyemari RWIGARA(RIP) kagame ageze aho yica n’abamuvura ! Ese umuntu yakwica umuganga we umumenyera ubuzima akazagira impuhwe za rubanda giseseka ?
Koko twemere igihugu cyacu cyorame dukanuye twicecekere? Tube nka BILLY CLITON wigambyeko yaraziko u Rwanda rwenda kugusha ishyano ariko akinumira! Ese ko nta muntu numwe utaziko we n'igihugu ke bari bafite inyungu muri ako kaga kamaze abacu, nkawe munyarwanda urenza ingohe z’ijisho ibibi ubona bibera cyangwa bishobora kubera murwatubyaye ubifitemo nyunguki? Ese ibyo bibi bikorwa ukicecekera nibitaguhitana wumva ntanuwawe byazahitana? Ese ntangaruka wumva uzabigiramo? Ubu hari umuntu wakwihandagaza akavuga ati ese ibi nandika ndabikurahe? Nababwiye ntangirako dukwiye kwigira ku amateka niba impunzi zahunze 1959, 1962,1973 zitarusha ubwinshi izahunze 1994 nubu zigihunga uko bwije nuko bukeye, niba ubuyobozi buriho ubu bwica, bukarenganya kuruta ubwariho mbere ya 1994, niba abanyarwanda bashimutwa umunsi ku munsi, niba FPR ikomeje kunyunyuza imitsi y'abanyarwanda ibaca amafaranga tutamenya icyo akora.
Niba abaturage dukomeje kubuzwa uburenganzira kumitungo yacu nkubutaka n’ibindi, niba KAGAME avugako adashobora kuganira n'abamunenga kandi we abo yanengaga baremeye kuganira nawe, niba hakomeje kwigishwa urwango no gufata abarwanya ubutegetsi nk’isazi zigomba gukubitwa inyundo, niba dukomeje kubuzwa uburenganzira kugihugu cyacu kandi tutari abantu bamugaye, tukaba dufite amaboko n'amaguru kandi tukagira uburenganzira nkikiremwamuntu bwo kwirwanaho, ntakabuza igihuru kizabyara igihunyira, kandi ndumva bidatinze kuko imyaka 21 agatsiko k’abantu bake gategekesha igitugu igihugu ni myinshi cyane ! Byatangiye babeshyako bakora munyungu z'abatutsi ngo abahutu batabamara, bukeye bati burya nibyabavuye hanze, bidateye kabiri bati ni abavuye UGANDA, ariko ntagushidikanya birabonekako ari inyungu za KAGAME, NZIZA nibindi bisambo bitakuzura bisi(BUS) imwe ; abo akaba aribo benda koreka igihugu, miliyoni nyinshi z’abanyarwanda zikaba zikomeje kurengana tugaceceka kubera Ubwoba.
Mubyukuri ntakiremwa-muntu kibaho ngo kibure kugira ubwoba, nanjye wandika ndabugira ariko ikibazo niki, kuki twakomeza gutinya abatwica? Ese kuki twakwemera gukomeza kuyoborwa n'ubwoba? Ese kuki tutatsinda ubwoba niba dushaka kwibohora ingoyi ya FPR kandi tuziko intwaro ikoresha ari ukudutera ubwoba? Ese twatinya bingana iki kugira ngo FPR yunamure icumu? Ndagirango mbabwireko ntakintu nakimwe wakora kugirango umuntu ushaka kukwica akubabarire nta cyaha wamukoreye ! Ahubwo instinzi ni ugushirika ubwoba tukirwanaho ; reka mbahe urugero rumwe rushobora kubereka ko ibyo mbabwira ari ukuri niba tudahagurutse tuzashira nka twa dushwiriri : Mu 1994 ubwo ubwicanyi bwatangiraga iwacu aho nkomoka abo mumuryango wanjye bihurije hamwe bateranira mu rugo rumwe kwa data wacu bibwirako ubwo babanye neza n'abaturanyi ntakibi babakoreye ntacyo bari bubatware !
Nyamara siko byagenze kuko italiki nk’iyi nkuko nabivuze, baraje babahindamo hapfa abarenga 78, ariko ikibabaje n’uko ababishe batari n’abenshi mumubare kubaruta ; nonese mbibarize, aba iyo birwanaho mutekerezako baribupfe aka kageni? Kuki se umuco nk’uyu wo gutega ijosi ngo ugushaka akwice, ukomeje guhabwa intebe tuzi aho byatugejeje? Ese ubu BYABAGAMBA, KAREGEYA, KAYUMBA, RUSAGARA, RUDASINGWA, GAHIMA, RWIGARA, RUJUGIRO, MITALI, wenda reka mvuge aba kuko urutonde ni runini, ariko niyo baba aba gusa iyo batarebera umwicanyi KAGAME, ntibari bumutwuburure hejuru ataragenda abajoga mo umwe umwe nkuko ubu benshi dukanuye nk'ifi ireba urumuri turindiriyeko ejo aritwe tuzajya muri RWERU?
Banyarwandakazi,banyarwanda cyane cyane rubyiruko bagenzi bange, haragezeko tuva mubyo turimo, hari abigize ba bitanturukaho, bati twe hari utuvungukira tuva kumeza yakagatsiko tutugeraho, bati twashyizwe muri ya myanya babashyiramo bakabakoresha nka robo mukora ibyo mubwiwe ntagutekereza, ndagirango mbabwireko igihugu cyanyu kibakeneye ko mugitabarira kandi hari byinshi mwakora muri naho muri kandi bigafasha muri uru rugamba, akarengane KIZITO arimo mwakavanyemo somo ki? Hari abandi bahungiye mubihu bya Afurika,ubwoba ni bwose ngo DMI itanyiyicira, ese impongano muzaha umwanzi w'urwababyaye ngo areke kubirukaho muzayikurahe?
Ni mureba ibiri kubera muri CONGO baratwica buri munsi, UGANDA ho ntiwarora hahindutse ku gicumbi cy'abicanyi, ZAMBIA reba ibyo batangiye kubadurumbanya, ejo ni MALAWI, MOZAMBIQUE nahandi, nonese tuzabundabunda kugera ryari? Mbese kuki twakomeza kuba ba ntibindeba? ese ko aho gushaka uko twataha dushaka aho twimukira harahandi bababwiye hari u RWANDA atari ruriya abicanyi ba NZIZA bari gutobanga? Hari abandi rero bibeshyako bageze iyo bajya bari i Burayi na Amerika, mbe mwumva mufite gaciro ki mudashobora gukandagiza ikirenge mu rwababyaye, atari uko mwabuze uburyo bwo kujyayo ahubwo ahubwo bitewe n’uko rwashimuswe na kariya gatsiko kamabandi kiyise FPR?
Ese abazabakomokaho muzababwirako mwacumuye iki gituma mutajya iwanyu? Reka mbature akaririmbo kitwa UBARIJORO k’umuhanzi Rodrigue Karemera, mugusoza nagirango mbibutseko hagezeko turwanya akarengane kokamye igihugu cyacu muburyo dushobotse bwose, ntagushidikanyako amahoro yigihugu cyacu, kwishyira ukizana kwaburi munyarwanda bizagerwaho aruko FPR-KAGAME basezerewe burundu, hakajyaho ubuyobozi budaheza kandi bushingiye kuri demukarasi, dukwiye kwitanga kugeza no kubuzima bwacu nibiba ngombwa kugirango ibi bigerweho ariko abanyarwanda bagahumurizwa, abakomeje kwitanga mururu rugamba mukomere abasigaye inyuma igihe niki ngo dufatane munda mumoko yose, uturere twose ntavangura maza tugoboke u Rwanda, harakabaho abaharanira impinduka nziza, harakabaho u Rwanda ruzira ivangura no kwica abana barwo.
Umusomyi wa vertasinfo muri DR Congo


text:
Muhanga: Abakora imirimo nsimburagifungo baricuza ibyo bakoze
Abari mu gihano nsimburagifungo cy’imirimo ifitiye igihugu akamaro (TIG), mu Murenge wa Muhanga ho mu Karere ka Muhanga baravuga ko bababazwa no kuba baragize uruhare muri jenoside yakorewe abatutsi muri More...
Musebeya: Ngo nta muntu ugishaka kwihisha kubera icyunamo
Abaturage bo mu murenge wa Musebeya wo mu karere ka Nyamagabe baratangaza ko bamaze gusobanukirwa n’akamaro ko kwibuka inzirakarengane zazize Jenoside yakorewe Abatutsi muri Mata 1994. Aba baturage bemeza More...
Rwanda|Gisagara: Umuturage afite uruhare runini mu miyoborere myiza
Ubuyobozi bw’akarere ka Gisagara burahamya ko imiyoborere myiza ari umuturage ugomba kuyigiramo uruhare runini mbere na mbere afasha ubuyobozi kugera ku buyobozi butabogama. Umuyobozi wungirije ushinzwe More...


text:
Rwomushana Augustin, uyobora ishami rishinzwe iterambere ry’ubukungu mu Mujyi wa Kigali, yabivugiye mu kiganiro “Ubyumva ute?“ kinyura kuri KT Radio, Radiyo y’ikigo cy’itangazamakuru cya Kigali Today.
Muri icyo kiganiro Rwomushana yavuze ko gutanga umunsi ntarenga wo kwimurira ibikorwa by’ubucuruzi mu nzu zabugenewe, bigamije kugabanya akajagari, buri kintu gikorerwa aho cyagenewe.
Yagize ati” Ubukangurambaga buriho ni ubwo kuvana abantu mu nzu zagenewe guturwamo, tubajyana mu nzu zagenewe ubucuruzi.
Bibaye ari ugushakira abakiriya ayo mazu nk’uko bamwe babivuga, hashyirwaho itegeko ko ubucuruzi bwose bujya muri iyo miturirwa gusa, n’abakoreraga mu mazu yemewe y’ubucuruzi bagategekwa kwimuka bakaza muri iyo mituritwa.”
Uyu muyobozi kandi yasabye abakorera ubucuruzi mu mazu yagenewe guturamo kuzubahiriza igihe ntarengwa bahawe cy’amezi atatu, cyo kuzaba baramaze kwimukira mu mazu yabugenewe.
Ati”Mu Mpera z’ukwezi kwa Werurwe 2017 abantu basabwe kuba bamaze kwimukira mu mazu yabugenewe, kandi abatazabyubahiriza bizabagiraho ingaruka.”
Muri iki kiganiro kandi Rwomushana ahumuriza abafite impungenge zo guhendwa muri aya mazu, avuga ko Umujyi wa Kigali wamaze kugirana ibiganiro na ba nyirayo, mu kugabanyiriza ababagana ibiciro.
Ati” Ntihagire uhangayikishwa no kwimuka kuko Umujyi wa Kigali wagiranye ibiganiro na ba nyiri aya mazu kandi bemeye kugabanya ibiciro.”
Yongeyeho kandi ko muri aya mazu hamaze gutegurwa uburyo bwo kurwanya akajagari ka serivise zizayatangirwamo, avuga ko ntahantu uzasanga utubari dufatanye n’ibiro kuburyo byabangamira imitangire ya serivise muri ibyo biro.
Umujyi wa Kigali watangaje ko abakorera ubucuruzi mu mazu yagenewe guturamo, mu mpera z’ukwezi kwa Werurwe 2017 bagomba kuba baramaze kwimukira mu mazu yagenewe ubucuruzi.
Rwomushana avuga ko bizeye ko abantu bazabishyira mu bikorwa nta gahato, mu rwego rwo gushyira ibintu mu mwanya wabyo.
Ibitekerezo ( 1 )
Ibyo umujyi wa kigali wakoze ni byiza kandi nimba ariko na bantu batekereza bamaze. tugeze mu gihe cyo gutera imbere dufite amazu meza kandi ya bugenewe yo gukoreramo, aba bakorera mu bikari bagomba kubivamo bakajya gukorera ahakenewe gukorerwa. simbona aho ikibazo kiri uretse guhunga imisoro gusa. akenshu urebye abo bakorera muri ayo mazu ni ino miryango itegamiye kuri reta dore ko ariyo myinshi na bantu bafite ubucuruzi bwi hishe. ariko rero byo kuvuga ngo bave aho bajye ahagenewe is good idea rwose. kandi umujyi wa kigali wagakwiye gukora ubundi izo nyubako ziba ahandi ari uzumujyi city council niyo iba ifite ubushobozi bwo kubaka amazu maanini yo gukoreramo nkaza shopping center mall officers mu mijyi yose nibwo buryo umujyi ubonamo amafaranga ntabwo byakagombye kuba ibyabantu kugiti cyabo kigali city yakagombye gukora igishoro munyubako zo guturamo ndetse nizo gukoreramo ikinjiza amafaranga ya buri gihe kuburyo biyigabanyiriza kubona inkunga kuva muri reta yi ngengo yi mari yayo.


text:
Imisatsi y’imikorano iba mu bwoko butatu: Habaho imisatsi iva ku bantu (human hair/cheveux humain), ikorerwa mu nganda (meche artificielle) ndetse n’imisatsi ivanze, ni ukuvuga ikoze mu misatsi y’abantu hamwe n’imikorano (semi- naturels) rimwe na rimwe muri iyi ya nyuma hifashishwamo n’ubwoya bw’indogobe cyane cyane ubwo ku murizo.
Imyinshi muri iyi misatsi ikorerwa muri Asiya ari naho hava imisatsi iva ku bantu (human hair/cheveux humains) bita meches naturelles. Iyi misatsi akenshi iba yarogoshwe ku bakobwa n’abagore b’Abahinde mu mihango bagira aho batura imisatsi nk’ibitambo ku mana zabo.
Mu rusengero (temple) rwa Tirupati ruri mu Mujyi wa Andhra Pradesh mu Majyepfo y’u Buhinde niho ha mbere ku isi hakurwa imisatsi y’abantu ikoreshwa mu gukora imisatsi y’imikorano.
Umuco w’idini ry’Abahindu usaba abayoboke baryo ko byibura rimwe mu buzima yiyogoshesha umusatsi we akawutura imana yabo. Bityo rero usanga ibihumbi n’ibihumbi by’Abahinde biturutse imihanda yose bigana urwo rusengero bagatura imisatsi yabo imana yitwa Vishnou.
Iyo iyi misatsi imaze guturwamo ibitambo igurishwa ku banyenganda n’abandi bayicuruza, amafaranga avamo akoreshwa mu gufasha amashuri n’ibitaro.
Uretse mu Buhinde, hari n’imisatsi ikomoka muri Malaysia,Vietnam, u Bushinwa ndetse n’ituruka muri Brezil no mu Burusiya.
Buri bwoko bw’umusatsi bugiye bugira igiciro cyawo hakurikijwe ibyo ikozemo.
Imisatsi y’imikorano ikorewe mu nganda niyo igura amafaranga make, hagakurikiraho imisatsi y’imikorano ivanze n’iy’abantu naho iy’abantu gusa ikaba ihenze kurusha iyo yindi.
Iyo misatsi y’imikorano ahanini ikorwamo inweri, perruque bambara nk’ingofero, plante cyangwa se ikongerwa ku misatsi kugirango ibyimbe cyangwa bayifungisha shinyo n’ibindi.
Source; Wikipedia na hairfinder.com


text:
1Samuel 7:12 "Maze Samweli yenda ibuye arishinga hagati y’i Misipa n’i Sheni, arihimba izina Ebenezeri ati"Uwiteka yaratuzahuye kugeza n’ubu."
Ejo ku mbuga nkoranyambaga zo mu Rwanda (social medias) hanyuzeho igitabo cy’urwibutso kirimo Umukono wa Benjamin na Sara Netanyahu nk’abantu basuye urwibutso rwa Jenoside. Ndetse mu buzima bwa buri munsi tubona inyandiko ndetse n’inyubako zibutsa ibikorwa bikomeye.
Muri iki gitondo nakunze ijambo ryo muri Samuel rigaragaza igikorwa cyo kwibuka ubutabazi bw’Imana. Rigaragaza kuzirikana imirimo y’Imana.
Nahigiye ibintu byinshi harimo:
1) Abantu bose Imana ikorera ibikomeye siko bakomeza kwibuka imirimo yayo. Abantu benshi barangije gukorerwa ibikomeye, babonamo uburenganzira bwabo, n’ubushobozi bwabo. Ni bake babonamo ukuboko kw’Imana. Ndetse ababonamo Imana bose siko bibuka kuyishima. Mwibuke ba babembe 10 Yesu yakijije. Umwe gusa niwe wagarutse gushima.
2) Gushima Imana si amagambo gusa. Hari igihe bisaba umuntu ibirenze kuvuga.
3) Ishimwe nyaryo ni urwibutso. Imwe mu mpamvu idutera gushyira umukono mu gitabo cy’abashyitsi ni ukugira ngo abo mu minsi iri imbere bazamenye ibyabaye.
4) Hari uburyo bwinshi bwo kwibuka ibyo Imana yakoze. Abantu bose ntibazubakisha amabuye. Ushobora kubyandikisha ibikorwa byiza, ushobora kuyiturira ishimwe, etc.
5)Imana yacu ikwiriye gushimwa. Samuel yatanze urugero rwiza dukwiriye gukurikira. Ibuka ibyo yagukoreye, ibuka uburyo yagutabaye, ibuka aho yagukuye, ibuka...hanyuma uzirikane! Uno munsi wibuke maze uyishime!
Mugire umunsi mwiza mwese!


text:
mer.
16
oct.
2013
Nyuma yo guhabwa ubutumwa mu mpera z’ukwezi kwa Nzeri 2013 n’Umwepisikopi, gukora umwiherero wabereye Remera-Ruhondo, tariki 12/10/21013 , ku cyicaro cya Diyosezi, saa tatu, Nyiricyubahiro Musenyeri Seriviliyani NZAKAMWITA afatanyije n’Igisonga cye Musenyeri Alfred RUTAGENGWA, bakoze inama n’Abapadiri Bakuru, Abapadiri babungirije, Abafureri n’Ababikira bahagarariye Imiryango y’Abihayimana ikorera muri Diyosezi n’Abakiristu bahagarariye abandi mu Nama Nkuru z’Amaparuwasi ya Diyosezi. Inama ihumuje habaye Misa yo gushimira Imana.
Muri iyo nama, Umushumba wa Diyosezi yasobanuye ibyakozwe muri uyu mwaka w’ukwemera. Yavuze ko Ikenurabushyo rizashingira ku muryango hitabwa cyane cyane ku Ihuriro ry’ingo, Iyogezabutumwa ry’abana n’urubyiruko, n’Imiryango-remezo. Yagarutse kandi ku butumwa bwa Sinodi Nyafurika yo 2009 nk’uko bwatangajwe na Papa Benedigito wa XVI mu gatabo yise « Africae munus », mu Kinyarwanda tukaba twabwita « Umurimo Abanyafurika bahamagarirwa gukora » ; maze yibutsa ingingo nyamukuru ubwo butumwa bugarukaho ari yo « Kiliziya iharanira kandi yubaka ubwiyunge, ubutabera n’amahoro (L’Eglise au service de l’unité, justice et réconciliation).
Imirongo migari izaranga umwaka w’Ikenurabushyo dutangiye yasobanuwe na Musenyeri Alufedi RUTAGENGWA agira ati : « Nk’uko byagaragaye mu nama nyungurana-bitekerezo twagiranye kuva ku wa 11 kugeza ku wa 13 Kanama 2013, ndetse bikanasohoka mu myanzuro y’iyo nama ; uyu mwaka w’Ikenurabushyo muri Diyosezi yacu tuzaharanira guhuza ukwemera n’ibikorwa (Yakobo 2,14-26), tubinyujije mu gutegurira abo dushinzwe guhabwa neza Amasakaramentu, twita ku gucunga neza ibyo dushinzwe kandi tugaragaza urukundo rw’Imana muri byose ; dore ingingo fatizo tuzifashisha mu gusuzuma ishyirwa mu bikorwa by’ibyo twiyemeje :
1. Insanganyamatsiko y’uyu mwaka: « TUMURIKIWE N’UKWEMERA TWUBAKE KILIZIYA YACU »
2. Ubwigishwa : Gukurikiza gahunda imwe yatanzwe na Diyosezi ya Byumba;
3. Uburezi : Kugaragaza ibikorwa mu mashuri gatolika yose;
4. Caritas : Ibikorwa bihoraho muri buri Paruwasi nko gutegura umunsi w’abarwayi no gusura ibitaro n’amavuriro dufasha abatagira kivurira;
5. Abagarukiramana : Kugaragaza ibibazo byose bijyanye na Pastorale y’Abagarukiramana no gutegura « ingendanyi » abayirimo bakwifashisha;
6. Umutungo : Kugaragaza neza imitungo ya Kiliziya n’ibyangombwa biyiranga;
7. Icungamutungo : Gukoresha Logiciel de comptabilité imwe muri Diyosezi ; kugira abakurikirana icungamutungo muri buri paruwasi ;
8. Igenzura : Raporo buri gihembwe ku mutungo n’ibikorwa bya Pastorale ;
9. Amahugurwa : Hazaba amahugurwa ku bwigishwa no ku gukoresha ya Logiciel de comptabilité yavuzwe haruguru ;
10. Mu rwego rwo guteganyiriza abasaseridoti ba Diyosezi ya Byumba, hemejwe ko habaho muri buri Paruwasi agaseke ko gushimira buri cyumweru cya IV cy’ukwezi. Hazubakwa kandi inzu mberabyombi(Salle polyvalente) ku Rwesero mu rwego rwo guteganyiriza abasaseridoti ba Diyosezi ya Byumba ».
Mu ntangiriro ya Misa hatanzwe ubuhamya ku mboto z’umwaka w’ukwemera. Misa ihumuje, Umwepisikopi yakoze umuhango wo gutanga urumuri rutangiza umwaka w’Ikenurabushyo 2013-2014. Yahaye urumuri buri Padiri Mukuru n’abapadiri bamwungirije, abahagarariye Imiryango y’Abihayimana bakorera muri Paruwasi bari kumwe n’abakirisitu 2 cyangwa 3 bahagarariye abandi ngo barugeze kubo bahagarariye.
Mu gihe muri Diyosezi yacu Umwaka w’Ukwemera wasojwe ku wa 12 Ukwakira 2013, mu rwego rwa Kiliziya y’isi yose uzasozwa n’umunsi wa Kristu Umwami tariki 24 Ugushyingon 2013.
Hakurikiyeho ubusabane bwabereye mu kigo cy’amahugurwa cya Diyosezi n’umugisha w’Umwepisikopi.


text:
Urwenya-"Mu nshuti zawe zose nasanze ari wowe ufite igitsina kinini."
"Mu nshuti zawe zose nasanze ari wowe ufite igitsina kinini."
Umugabo yari arimo arebana ikiganiro n’umufasha we wari umubikira nyuma akaza kubivamo. Icyo kiganiro kigishaga uburyo ushobora kuvanga amarangamutima. Umugabo arahindukira abwira umugore we ati "Ariko cheri uzi ko nta kajambo kababaje cyangwa kanashimishije
wari wambwirira icyarimwe. Niba mu kibikira ntabyo mwigaga ntumbaze." Nyamugore arahindukira aramureba ati "Ariko uzi ko mu nshuti zawe zose nasanze ari wowe ufite igitsina kinini."
Shyiraho Igitekerezo!
Subscribe to: Post Comments (Atom)


text:
Ntukwiye gusigara mu nzira kandi wari ugiye gusingira isezerano ryawe.
Yesu ashimwe nitwa Ernest RUTAGUNGIRA, mbifurije amahoro ava ku mana.
Dusome ijambo ry’Imana dusanga mu gitabo cyo kubara 32: 5-14 Bati "Niba tukugiriyeho umugisha, abagaragu bawe duhabwe icyo gihugu ho gakondo, ntutwambutse Yorodani."..........7 Ni iki gitumye mukura umutima w’Abisirayeli mugatuma badashaka kwambuka ngo bajye mu gihugu Uwiteka yabahaye? ..... 14Namwe none musubiye mu kigwi cya ba so, muri urubyaro rw’abanyabyaha ngo mugwize umujinya w’Uwiteka mutume urushaho kugurumanira Abisirayeli.
Izi ni inkuru z’aba islayeli, ubwoko bwatoranijwe n’Imana, bari barahawe amasezerano menshi, uwabaga maso ibyahanuwe byiza byamusohorezwagaho, ariko uwarangaraga nawe Ibibi ntibyamusigaga. Aha rero dusomye inkuru z’imiryango y’abarubeni n’abagadi Bari barahanywe isezerano n’abandi ryo kuzagera mu gihugu Imana yabasezeranije, ariko bageze hakuno ya yorodani urwuri rwiza bahasanze rutuma bazinukwa cyangwa batesha agaciro kwambuka ngo bajye mu gihugu basezeranijwe.
Mose yibutse ko nta nakimwe cyabaye kubababanjirije batazi, Abibutsa ko n’ubwo bageze mu rwuri rwiza ariko bataragera muri gakondo, ndetse ko atari bo bagafashe iyambere mu guca intege bagenzi babo, ariko baranga baranangira.
Twibukiranye amateka y’Aba isirayeli mbere yo gukurwa muri Egiputa.
Iyo bibiliya ivuze Aba Isirayeli duhita twumva igisekuruza kuva kuri Aburahamu , Isaka na Yakobo, Ariwe waje kubyara Rubeni, Simeyoni, Yuda, Zeburuni, Isakari, Dani, Gadi, Asheri, Nafutali, Efurayimu, Yosefu, na benyamini ( itangir 35:22), Imana yeretse Aburamu ibizaba ku rubyaro rwe ( itang 15:12-13) -Uwiteka aramubwira ati "Menya neza yuko urubyaro rwawe ruzaba abashyitsi mu gihugu kitari icyabo, bazakorera ab’aho, na bo bazabababaza imyaka magana ane, uku niko byagenze koko, ubu bwoko bwagiye muri Egiputa busuhutse, buragwira burororoka, Bamwe bajya bacyeka cyangwa bakibwira ko Baje muri Egiputa banyazwe, Ariko sibyo ahubwo barizanye bahasanga Yosefu bari baragurishije, barabana kugeza Yosefu apfuye ndetse haza kwima undi mwami utarigeze umumenya.
Uyu mwami, yabanze urunuka abakoresha uburetwa (kuva1:8), Bubakira Farawo imidugudu yo guhunikamo, Pitomu na Ramesesi, ategura ndetse anashyira mu bikorwa umugambi wo kubabuza kororoka no kugwira. Agahinda kabarenze batakira Uwiteka, Nawe yibuka isezerano ryayo yasezeranye na Aburahamu na Isaka na Yakobo (itang 15:12- 16). Nguko uko Imana yatangiye Umugambi wo kubakura mu mubabaro ngo bajye mu gihugu cy’amahoro, igihugu cy’amata n’ubuki, igihugu kitabamo uburetwa kitabamo inzara .
Gutabarwa kw’Aba Isirayeli
Kw’ubw’umumaro bari bafitiye Farawo, ntiyigeze yishimira kubarekura, n’ubwo yari yarasobanukiwe n’uko Imana ariyo imubwiye kubarekura, arinangira kugeza aho atejwe ibyago icumi, icya nyuma aricyo cyatumye Imana itegecyesha ko habaho Pasika ( kuva 12). Hamaze gupfa abana bose b’imfura mu gihugu harimo, n’umwana w’imfura w’umwami ( Farawo ndetse n’ikindi kintu cyose cy’imfura cyangwa cy"iriza, nibwo Yemeye kurekura ubwoko bwa atabitewe n’urukundo. Maze Imana ishima ko batanyura inzira y’ubusamo, ahubwo ibanyuza mu butayu kugirango bazabone kugera mu gihugu cy"isezerano, Mbibutse ko Aba Rubeni n’abagadi bari bahari, babibonesha amaso yabo, ariko igihe cyarageze baribagirwa.
Nshuti mwenedata, ndashaka kukubwira ko n’ubwo izi nkuru zifatwa nk’amateka y’ibyabaye , ariko byari Indorerwamo y’ibizaba. Urugendo rw’aba Israyeli bava muri Egiputa rushushanya neza Urugendo rwacu tuva mu byaha ( Egiputa) tugana mu gihugu twasezeranijwe ( Ijuru).
Hari uburetwa bukomeye muri Egiputa y’ibyaha, Nta munezero uriyo, Abariyo bikoreye ibikomere baterwa na Satani, Nta mahoro bafite, Ariko n’Aho byakubabaza gute, .Hatarabaho Pasika, Hatarameneka amaraso y’Umwana w’Umwami Imana ariwe Yesu ntago Farawo, abasha kukurekura. Yesu yahindutse icyaha kubwacu, amaraso ye arameneka agereranwa n’ay’abana b’intama b’imfura bishwe kuri uriya munsi wo gutabarwa kw’aba Israyeli kugirango uzamwizera wese atazarimbuka ahubwo akizwe. Ni ngombwa rero ko tumwizera kugirango amaraso ye aduhindure, ikindi Imana ishima ko tunyura mu butayu, ariko mwihangane Imana iradukunda, ni inzira ifunganye ariko iherezo ryayo ni ryiza nitumara kwambuka Yorudani tuzaruhuka, Aleluya.
Hari benshi bagereranwa n’Abarubeni n’abagadi, Imana yarokoye uburetwa bwa Satani, ariko igiteye agahinda, bananiwe kwihanganira ubutayu, bageze Hafi ya Yorudani habura gato ngo bambucye ariko hari byinshi bibabereye nk’urwuri , mbega akaga gakomeye, byakumarira iki kurarurwa n’umunezero w’isi w’akanya gato ariko ugahomba ubugingo buhoraho, aho abera bagiye kwimurirwa. Nta gikwiye gutuma ugundira umunezero ubonera mu byaha, ngo bikwibagize ibyiza duhishiwe hakurya y’ubu buzima. Tera intambwe y’ubutsinzi uhamye nka Pawulo ibyari indamu yawe bivuye mu byaha, ubitekereze ko ari igihombo ku bwa Kristo ( Abaf 3: 7) Uyu munsi ndakubwira ngo “Ntukwiye gusigara mu nzira kandi wari ugiye gusingira isezerano ryawe”.
Mu Egiputa ? N’ubwo warya ugahaga ariko bikurikirwa n’amarira !Ni iki cyatuma twikundira hino ya yorodani , Uwiteka yaragutoranije akugira nk’ uruzabibu rwiza, umubyare mwiza kandi utunganye none wahindutse ute ? ko wahindutse nk"igiti cy’ingwingiri cy’uruzabibu ntazi ? (Yerem 2:21) Mbese wigisha abandi wowe ntiwiyigisha ? Ko uvuga ngo"Ntugasambane", nawe usambana? Ko ubuza ubujura nawe wiba, Kuvanga iby’isi n’iby’ijjuru kwawe gutumye Izina ry’Imana ritukwa mu bapagani ku bwawe none Urumva amaherezo yawe ari ayahe ? uhisemo Kurimbuka ? Oya hagararira aho rwose, Yesu aracyagushaka, Imana idutabare.
Benedata Ndagirango nongere mbinginge ngo Twirinde ibyadusigaza mu nzira kandi twari tugiye kwambuka, Yesu niwe nzira ukuri n’ubugingo ntawe ugera kwa Data atamujyanye, Ibuka aho havuye ukagwa, maze umwereke intege nke zawe, Aragushoboza. Mbifurije kuzabana nanjye mu gihugu twasezeranijwe.
Ernest RUTAGUNGIRA


text:
Gusiga verni si ibintu byo guhubukirwa ahubwo ni ibintu bikorwa n’ababizi kandi babisobanukiwe.
Mbere ya byose ugomba kubanza koga intoki cyangwa ibirenge.Ugommba kandi gufata agapamba kariho alcool ukumutsa inzara umaze koza kugira ngo wirinde ubukonje bwazagutuma verni idafata neza.
Ubukonje bwa verni ni ngombwa kugira ngo ize gufata neza .Uko verni igenda isaza itangira komoka no gusa nabi,icyo gihe hari imiti yabugenewe(dissolvant) wajojoberezaho bikavaho neza inzara zitangiritse.
Verni irinda inzara kuba umuhondo kandi ni byiza ko couche ya mbere ku nzara ikoranwa isuku ihambaye n’udukoresho twabugenewe.Ugomba kwihangana hagashira iminota cumi n’itanu noneho ukabona gukomeza.Couche ikurikiyeho bwo umuntu ategereza isaha yose ngo verni ifate.Iyo ibyo birangiye umuntu ntarenza iminota ibiri cyangwa itatu inzara ziri mu mazi nyuma yo kuruhuka.
Couche ebyiri zirahagije ku nzara nyuma yo gukurikiza ibyo twakubwiye haruguru inzara zikarushaho gusa neza.Ni byiza kandi gusozesha couche ntoya (fine) inyerera irabagirana hejuru.
Imyororokere
Ibyo wakora mbere yo gusiga verni
Gusiga verni si ibintu byo guhubukirwa ahubwo ni ibintu bikorwa n’ababizi kandi babisobanukiwe.


text:
Uretse kumpa agakiza, Imana yankoreye n’ibindi byinshi
Ubu buhamya bukubiyemo ibintu bibiri Imana yakoreye uyu muntu wivuga aha, harimo kumuha agakiza ariko kandi hari n’icyo kumurokorera abana impanuka ikomeye.
Mbere y’uko ngaruka kubijyanye n’uburyo Imana yampaye agakiza, ubuzima bwose bugahinduka, munyemerera mbanze ngaruka ku gitangaza Imana iheruka kunkorera kikankora ku mutima mu burryo budasanzwe.
Imana Yankirije abana Aline na Rudy urupfu igihe kimwe. Hari muma saa moya z’umugoroba nuko abana banjye mbohereza gusenga bari kumwe na nyina wabo witwa Eva, ubwo bari berekeje ahitwa Nimes aho bagombaga gusengera.
Bari mu nzira bagenda ikamyo yabaturutse imbere yacitse feri, nuko Aline kuko yabibonye mbere arataka cyane avuga ngo ”Mana Mana”, ubwo niko Rudy nawe asakuza avuga amagambo ayasubiramo kubera ubwoba. Shoferi nawe yageragezaga guhagarika imodoka bikanga, nuko abana nabo babuze icyo bakora bahagarara hamwe kuko babonaga aho bari kujya igikamyo kiri kuhabasanga.
Mubigaragara ntacyari guhagarika iyo mpanuka yari ikomeye ityo ariko mu bubasha n’imbaraga nyinshi z’Imana ndayishimira ko yantabaye ikandindira abana.
Ngarutase ku byerekeranye n’agakiza ari nabyo nkesha ibyo byose navugaga, jyewe nahuye na Yesu ku italiki ya 25 Ukuboza 1988, nabatijwe kuri 19 gashyantare 1989 ubwo nari mfite imyaka 44.
Yesu yatanze ubuzima bwe kubw’ibyaha byanjye, niwe wenyine ukwiriye kuramywa no guhimbazwa. Allelluya!! Kandi iyo amaze kuduha agakiza ntagenda ngo adusige ahubwo akomeza kubana natwe no kuturinda, kuko uretse kumpa agakiza mururmva ko yakomeje kuba muruhande rwanjye ndetse n’umuryango wanjye, Imana ni iyo gushimwa iminsi yose.
Kuva naba umukristo ubuzima bwanjye bwose bwarahindutse ubu ndi mu burinzi bw’Imana njye n’umuryango wanjye, nibingoye Imana iba ihari ikamfasha ntacyo njya nyiburana. Amen!


text:
Hari igihe umuntu abona inzara zigenda zahindura ibara zisa n’izijimye. Ibyo biterwa n’ibintu byinshi harimo gkoresha verni mu buryo budakwiriye, kunywa inzoga, kudakaraba neza inzara uvuye muri piscine n’ibindi. ibi rero ni bimwe byagufasha kuzikesha :
Gukoresha igitunguru :
Mu gihe uri mu cyikoni umaze gukata igitunguru ushobora kucyifashisha ukagisiga ku nzara,bituma inzara zereruka kurushaho kandi bikarwanya bacteries zose zatera ikibazo,
Olive oil :
Burya ushobora gufata amavuta ya olive ukayasiga inzara zatangiye kwijima,ukamassa neza inzara akenshi uko ugenda usiga olive oil inzara birushaho kuzicyesha.
Umunyu :
Burya umunyu nubwo tuwukoresha mu biryo ,ariko burya ni mwiza mu gihe ushatse gucyesha inzara zawe,fata amazi ya kazuyazi ushyiremo ikiyiko kinini cy’umunyu muri y’amazi maze ushyiremo intoki(inzara) maze ufate akaroso koroshye uzikubishe,kenshi ubikora inzara zirushaho gucya kandi zikanakomera kurushaho ku bantu bagira inzara zoroshye cyane.
Ibi ariko bisaba guhozaho, ukajya ubikora kenshi gashoboka.
Ibikoresho byagufasha kugira inzara z’umweru
Hari igihe umuntu abona inzara zigenda zahindura ibara zisa n’izijimye. Ibyo biterwa n’ibintu byinshi harimo gkoresha verni mu buryo budakwiriye, kunywa inzoga, kudakaraba neza inzara uvuye muri piscine n’ibindi. ibi rero ni bimwe byagufasha kuzikesha :


text:
Ba Minisitiri bahindutse umusubizo
Icibwa rya diplôme ntiryavuzweho rumwe
Inkubiri yo gutema (kwirukana) yashoboraga gutuma bamwe bahagarika amasomo burundu
Kubara amanota byavuye ku ijanisha, bijya kuri 11, ubundi 55, ubu bigeze kuri 73
Abasimbukaga umwaka bahanishijwe gusubira inyuma
Amashami (Section) yavuyeho himakazwa ikomatanya ry’amasomo (Combinations)
Umuntu yakwibaza niba izi mpinduka tuvuze n’izo tutavuze hari intambwe zabashije guteza u Rwanda mu rugamba rwo gusigasira no guteza imbere ireme ry’uburezi nk’igihugu kirwana no kugira iterambere rishingiye ku bumenyi.
Nta wabura kuvuga ko u Rwanda ari “bavakure” mu bigendanye n’uburezi bitewe n’uko mbere ya 1994 higaga umugabo hagasiba undi nk’uko imibare ibigaragaza:
Mbere ya 1994, mu Rwanda hari kaminuza n’amashuri makuru arindwi, ubu agera kuri 35.
Ku bijyanye n’abanyeshuri, Raporo y’Ishami rya Loni rishinzwe guteza imbere uburezi, ubumenyi n’umuco (UNESCO) yo muri Gashyantare 2005, igaragaza ko izo kaminuza zigagamo abanyeshuri 4131 mu 1995/1996. Ubu zirigamo abasaga ibihumbi 100. Bisobanuye ko hagati y’iyo myaka biyongereye ku kigero cya 95.8%.
Mu yisumbuye mu 1990/1991 bari 26 251 mu 1993/1994 ari 54 817 baje kugera kuri 543 936, mu 2015, byerekana ko kuva mu 1994 biyongereye ku kigero cya 89.9%.
Mu mashuri abanza mu 1990/1991 higaga 1 030 529, mu 1993/94 bari 1 174 448 mu gihe mu 1996/1997 bari 1154 768. Uwo mubare waje kwiyongera ugera kuri 2 450 705 muri 2015, ni ukuvuga ko kuva mu 1994 biyongereye ku kigero cya 52%.
Umubare w’abarangiza kaminuza kandi wagiye uzamuka kugeza ubwo ukubye hafi inshuro eshatu uw’abigaga kaminuza mu 1995/1996. Buri mwaka nibura abasaga ibihumbi 11 barangiza Kaminuza.
Mu yisumbuye abasaga ibihumbi 70 bayarangije muri 2015 bakubye hafi inshuro 2.5 abigaga muri iki cyiciro mu1993/1994 bari 54 817.
Nubwo umubare w’abanyeshuri wagiye wiyongera, hari bamwe batobora bakavuga ko nta byera ngo de, ndetse bakemeza ko ahanini uburezi mu Rwanda bupfunyikira abanyeshuri amazi, ndetse ireme ryabwo rikaba ryarasenzekaye. Ni ngombwa rero ko tugomba gusubiza amaso inyuma tukareba aho igihugu cyavuye, ibyakozwe n’aho bikigejeje, bityo mu nkuru itaha tukazareba icyakorwa kugira ngo ireme ry’uburezi rizamuke.
"Kuva 1900..."
Amateka y’Uburezi mu Rwanda si aya none kuko kera Abanyarwanda bagiraga uburezi gakondo aho ingimbi n’abangavu bajyanwaga mu ‘Itorero’ no mu ‘Rubohero’ bakigishwa indangagaciro na kirazira by’umuco Nyarwanda, bikabategura kuzavamo abagabo batabarira igihugu n’abagore bacyambarira impumbya.
Ubwo burezi bwunganiwe n’ubugezweho tubona uyu munsi, bwadukanywe n’Abamisiyoneri mu myaka ya 1900, aho umunyeshuri yicara mu ishuri akigishwa n’umwarimu amasomo atandukanye.
Intambwe u Rwanda rwari rumaze gutera yasubijwe inyuma na Jenoside yakorewe Abatutsi mu 1994, bifata hafi umwaka kugira ngo uburezi na bwo bwongere kubyutsa umutwe, aho mu 1995 amashuri yongeye gutangira. Kuva icyo gihe, urugamba rwo kubaka igihugu ntirwasize n’uru rwego rwaranzwe n’izibaniro ry’impinduka.
Abashinzwe uburezi ntibahwema kuvuga ko ahanini impinduka ziba zigamije kubwubaka no kubujyanisha n’igihe, nubwo hari bamwe babibona ukundi bashingiye ko hari izagize akamaro n’izikemangwa.
Mineduc iyobowe n’abaminisitiri 13 mu myaka 20
Impinduka ya mbere ishingiye ku mubare w’Abaminisitiri bamaze kuyobora Minisiteri y’Uburezi na politiki nshya bagiye bazana.
Mu myaka isaga gato 20, iyi Minisiteri ni yo imaze kuyoborwa n’Abaminisitiri benshi, bagera kuri 13. Urebye iri simburana wakwibwira ko kuyobora Minisiteri y’Uburezi bigoranye kuko Prof. Romain Murenzi wayirambyemo atarengeje imyaka itanu, na ho Prof. Silas Lwakabamba wayiyoboye igihe gito ntiyarengeje amezi umunani.
Ukurikije impuzandengo nta we urayiyobora igihe kirenze umwaka n’amezi atandatu.
Uruhererekane rw’abayoboye Mineduc
Jenoside ikirangira Mineduc yitwaga Mineprisec (Ministère de l‘Enseignement Primaire et Secondaire) icyo gihe yayobowe na Pierre Célestin Rwigema. Yaje gusimburwa na Ngirabanzi Laurien hataho Col Dr Joseph Karemera kugeza mu 1999, ubwo yagirwaga Ambasaderi w’u Rwanda muri Afurika y’Epfo.
Emmanuel Mudidi ni we winjije iyo Minisiteri mu kinyagihumbi gishya, ahawe inshingano kuva mu 1999 kugeza 2001, hakurikiraho Romain Murenzi wagejeje mu 2006.
Kuva muri 2006 yashyizwe mu biganza bya Dr Mujawamariya Jeanne d’Arc kugeza muri 2008, asimbuwe na Dr. Gahakwa Daphrose wayiyoboye umwaka umwe, na we asimburwa na Charles Muligande kuva muri 2009 kugeza mu wa 2011.
Dr.Pierre Damien Habumuremyi yayinjiyemo kuva ku wa 7 Ukwakira 2011 kugeza muri Nyakanga 2014, asimburwa na Dr.Vincent Biruta, wakorewe mu ngata na Prof.Silas Lwakabamba muri 2014 kugeza muri Kamena 2015. Kuva icyo gihe kugeza ubu iyobowe na Dr.Papias Musafiri Malimba.
Zimwe mu mpinduka zikomeye mu burezi bw’u Rwanda
Mu 1979, habayeho impinduka [réforme] mu burezi yashyizeho ko imyaka yo gutangira umwaka wa mbere w’amashuri abanza ari irindwi ivuye kuri itandatu. Imyaka umunyeshuri yamaraga mu mashuri abanza yavuye kuri itandatu igera ku munani, aho ibiri ya nyuma yibandaga ku buhinzi n’imyuga.
Mu gutoranya abajyaga mu mashuri yisumbuye y’icyitegererezo, habagaho ikizamini [concours] ndetse hakitabwaho n’aho umuntu akomoka.
Nyuma y’umwaka w’amashuri 1991/1992, mu nkubiri y’amashyaka menshi, umwaka wa munani wongeye kuvanwaho na Uwiringiyimana Agathe wayoboraga iyo Minisiteri, hasubizwaho umwaka wa gatandatu. Icyo gihe kandi uwajyaga mu mashuri yisumbuye yatangiriranaga n’ishami (Section) mu mwaka wa mbere.
Mu 1994 amashuri yaje guhagarara mu gihe cya Jenoside, asubukura mu 1995, amasomo yose yigishwa mu rurimi rw’Ikinyarwanda mu mashuri abanza, na ho mu yisumbuye biga mu Gifaransa bifashisha amashusho yamanikwaga ku bitambaro(figurines).
Icyo gihe kandi habayeho kwigisha ururimi rw’Icyongereza mu mashuri abanza n’ayisumbuye ndetse hashyirwaho Inama y’Igihugu Ishinzwe Ibizamini. Mbere ibizamini by’abarangije amashuri yisumbuye byategurwaga n’ibigo bigagaho bikaba ari na ho bitangirwa.
Muri iyo myaka ya nyuma gato ya Jenoside, abarimu bahembwaga ibishyimbo, ifu y’ibigori, amavuta n’ibindi kimwe n’uko byari bimeze mu nzego za leta kuko yari ikirwana no kwiyubaka.
Mu 1995 kugera mu 1996, abanyeshuri bakoreraga ibizamini bisoza amashuri abanza n’ayisumbuye ku bigo bigagaho nk’uko byari bisanzwe na mbere ariko mu 1997 batangiye kubikorera ku bigo byatoranyijwe (Centres des examens).
Impamyabumenyi zashingirwaga ku manota abanyeshuri bagize mu mwaka wa gatanu n’uwa gatandatu, hiyongereyeho ayo yabonye mu kizamini cyategurwaga n’akanama k’abarimu kashyirwagaho n’ikigo ariko na byo byaje guhinduka.
Bageze aho bamwita ‘Nyamuca’
Mu 1998, Minisitiri w’Uburezi, Col. Dr. Joseph Karemera yaciye diplôme z’abari barangije amashuri yisumbuye yavugaga ko zitujuje ibisabwa n’ireme ry’uburezi igihugu cyifuzaga kugeraho, bituma bamwita ‘Nyamuca’.
Impamvu yo guca izo diplôme, ni uko icyo gihe abayobozi b’ibigo batungwaga agatoki ku gutanga amanota mu buryo budakurikije amabwiriza ya Minisiteri y’Uburezi.
Karemera yavuze ko hari abahawe diplôme nta bumenyi buhagije bafite, hari abakopeye, ndetse n’abongerewe amanota. Ibyo byatumye diplôme zabo zicibwa.
“Ufite intare nayiziture”
Nubwo mu baciriwe diplôme harimo n’abana b’abayobozi n’abasirikare bari bakomeye icyo gihe, Col. Dr Karemera ntibyamubujije kwihagararaho.
Icyo gihe kubona diplôme byasaga n’igitangaza kuko igihugu cyari kimaze gutakaza abantu benshi bize abandi barahunze, gikeneye abo kuziba icyuho cyari mu nzego z’imitegekere, mu buvuzi no mu burezi zari zigwiriyemo abize CERAI(Centre d’Enseignement Rural et Artisanal Intègre), amashuri yigagwamo n’ ababaga batabonye amahirwe yo gukomeza mu yisumbuye; amasomo yabo akibanda ku myuga, ubuhinzi n’ubworozi.
Guca diplôme rero byafashwe nka sakirirego ari na byo byatumye itangazamakuru rishika ribaza Col. Dr Karemera niba nta bwoba afite bwo guhangara ikintu nk’icyo, maze arabasubiza ati “Ufite intare nayiziture.”
Hari n’abavuga ko nyuma yaho yaba yasuye iyahoze ari Kaminuza Nkuru y’u Rwanda, abanyeshuri bakamubaza uburyo diplôme zicibwa kandi kuzibona bivunanye, maze akabaha igisubizo cyatangaje benshi.
Yababwiye ko bagiye muri politiki basanga ari Minisitiri, mu gisirikare bagasanga ari Koloneli, mu bijyanye n’uburezi basanga ari Dogiteri. Ati “Ibyo nakoze nabitekerejeho.”
Telefoni zaramenwe…
Dr Mathias Harebamungu yibukirwa ku mpinduka nyinshi yazanye mu burezi bw’u Rwanda, ubwo yari Umunyamabanga wa Leta ushinzwe Amashuri abanza n’ayisumbuye.
Ariko icyo yibukirwaho cyane ni icyo gufata isuka agacoca telefoni zari zafatanywe abanyeshuri bo mu kigo cy’amashuri yisumbuye mu karere ka Ruhango. Icyo gikorwa yakoze muri 2013 cyari kigamije guha gasopo abanyeshuri bajyana telefoni ku ishuri.
Izindi mpinduka zagaragaye ni ugufunga Cantine mu mashuri yisumbuye, Harebamungu yasobanuye ko abayobozi b’amashuri bari barazigize ubucuruzi aho kurengera imibereho myiza y’umunyeshuri. Ibi byiyongeraho guca ibyo kuboha imisatsi ku bakobwa.
Inkubiri yo ‘gutema’ yashoboraga gushyira akadomo ku myigire ya bamwe
Mbere ya 1999, umunyeshuri wagiraga amanota ari munsi ya 50% ku mwaka, hiyongereyeho gutsindwa amwe mu masomo y’ingenzi yarirukanwaga, ibyo bitaga ‘gutema’.
Ibi byatumaga uwabaga avuka mu muryango udashobora kumwishyurira ishuri ryigenga, asezera ku ishuri burundu n’iyo yaba arikunda karijana.
Minisitiri Emmanuel Mudidi ni we wabagobotse avanaho icyemezo cyo kwirukana cyakuweho kuko atemeraga ko gutsindwa ari uruhare rw’umunyeshuri.
Mudidi yavugaga ko “nta mwana w’umuswa ubaho, bose bagomba kwimuka mu gihe hari imyanya yo kubakira mu ishuri ryisumbuye”
Byatumye abari barirukanwe ku bigo bimwe na bimwe basibizwa, uretse abari barazize imyitwarire mibi.
Iyi mpinduka ntiyavuzweho rumwe kuko hari abemeza ko yagabanyije uguhatana mu banyeshuri ku buryo umuco wo ‘kuraza amaguru mu ndobo y’amazi’ batinya kwirukanwa umwaka urangiye wahise uba umugani.
Aho hasa n’ahavutse gahunda yo kwimura abanyeshuri n’abagize amanota make (Promotion automatique), itaranyuze bamwe mu babyeyi usanga bataka ko abana babo bimurwa ntacyo bazi, ngaho abatazi gusoma no kwandika neza Ikinyarwanda n’ibindi.
Ikindi ni uko kuri ubu hari bamwe bigiraho ingaruka mu gihe basoje icyiciro runaka, ntibabone amanota abemerera gusibira cyangwa gukomeza, ni ukuvuga abari mu cyiciro cyiswe “unclassified”.
Hari kandi abashobora kurangiza amashuri yisumbuye batazi no kwandika ibaruwa isaba akazi mu rurimi kavukire (Ikinyarwanda), abagera mu nzego z’imirimo hakibazwa aho bize n’ibindi.
Igifaransa cyabererekeye Icyongereza
Mu mwaka wa 1996, habaye impinduka ku nteganyanyigisho mu birebana no kuringaniza ubushobozi bw’abanyeshuri bose b’u Rwanda.
Impinduka zatewe ahanini n’uko abanyeshuri babaga bumva indimi bitandukanye bitewe n’uko bari barakuriye mu buhungiro mu bihugu byo hirya no hino.
Hari abumvaga Icyongereza bagomba kwigana n’abumva Igifaransa cyangwa abazi Ikinyarwanda gusa ku buryo guhindura integanyanyigisho byahaye amahirwe buri wese n’icyo yiyumvamo mu ndimi eshatu.
Mu 2009, Icyongereza cyemejwe nk’ururimi rwo kwigamo amasomo yose mu mashuri yisumbuye gisimbura Igifaransa, hagamijwe ko u Rwanda rutanga ubumenyi buzatuma rupiganwa ku isoko ry’Umuryango w’Ibihugu bya Afurika y’Iburasirazuba( EAC) rwinjiyemo muri Nyakanga 2007 ndetse n’umuryango w’Ibihugu byakolonijwe n’Abongereza(Commonwealth).
Iyo gahunda yitiriwe Mutsindashyaka Théoneste wari Umunyamabanga wa Leta muri Minisiteri y’Uburezi icyo gihe.
Igifaransa cyagabanyirijwe amasaha mu mashuri yisumbuye, mu cyiciro rusange bacyigaga amasaha atandatu mu cyumweru agirwa abiri.
Nta wakwirengagiza ko muri 2009 habaye izindi mpinduka mu burezi zari zijyanye no guhuza amasomo (Combination) mu cyiciro cya kabiri cy’amashuri yisumbuye. Urugero nk’abigaga Bio-Chime bagabanywa mu mashami mashya yiswe PCB (Physics- -Chemistry - Biology) na MCB (Mathematics-Chemistry-Biology). Abigaga indimi bagabanywa mu mashami nka EKK (English-Kinyarwanda -Kiswahili), EFK (English- French-Kinyarwanda).
Gukuraho ibihano bibabaza umubiri
Mbere ya 2007 abanyeshuri bajyaga bahanishwa inkoni cyane mu mashuri abanza n’ayisumbuye, ibyo bihano byaje kwamaganirwa kure n’abaminisitiri b’Uburezi batandukanye barimo Mujawamariya Jeanne d’Arc, bavugaga ko hari abo bishobora kuvana mu ishuri.
Uwo mwanzuro ntiwishimiwe n’abarezi n’ababyeyi bavuga ko watumye abana bigira kagarara kuko kubahanisha gukurwaho amanota y’imyitwarire bidahagije.
Kubara amanota byavuye ku ijanisha, bishyirwa kuri 11, ubu ni impuzandengo
Mbere na nyuma gato ya 1995 amanota y’abakoze ibizamini bya Leta yabarwaga ku 100 (%), byagiye bihinduka ashyirwa kuri 11 ndetse bikajyana no kuyagaragaza mu nyuguti. Nyuma yaje gushyirwa kuri 75 n’indi mibare yagiye ihinduka uko imyaka itashye, ubu hakurikizwa uburyo bwiswe ‘Aggregate’ bwatangiye muri 2008.
Hamwe n’ubu buryo ugaragara ko yagize icyo twakwita amanota yo hejuru aba yatsinzwe ugereranyije n’uwagize make (50<12).
Gusubiza inyuma abasimbutse imyaka
Muri 2013, abanyeshuri bari barasimbutse icyiciro rusange badakoze ikizamini kibemerera kwiga mu wa kane basubijwe inyuma kujya kugikora.
Ni ubwa mbere byari bibayeho kuko mbere hari abatarakangwaga n’icyo kizamini kibiza benshi ibyuya. Ku ikubitiro abanyeshuri bagera ku 6 186 bari barasimbutse icyo kizamini biyandikishirije kugikora.
Uburezi bw’ibanze bw’imyaka icyenda na 12 (9YBE &12YBE)
Muri 2008 hatangiye gahunda y’uburezi kuri bose mu rwego rwo gushyira mu bikorwa intego z’ikinyagihugu zemejwe na Loni (Education for All).
Amashuri abanza yitwaga Ecoles Primaires yaje kongerwaho ay’uburezi bw’ibanze bw’imyaka 9 na 12, ahindurirwa amazina yitwa ‘Urwunge rw’amashuri’(Groupe Scolaire).
Abanyeshuri batangiye kwigira ubuntu bituma umubare w’abagana ishuri wiyongera, hubakwa n’amashuri hirya no hino ku bufatanye bwa leta n’ababyeyi.
Aya mashuri yatabaye abanyeshuri benshi barangizaga icyiciro cy’abanza ntibabone amanota abajyana mu yisumbuye bikabaviramo kuba inzererezi cyangwa kwishora mu mirimo ivunanye.
Yatabaye kandi abatsindaga ibizamini bya Leta ntibabone ubushobozi bwo gukomeza bitewe n’amikoro macye, ubu basigaye bahinira bugufi bagakomereza muri aya mashuri kandi bagakomeza gutsinda, bakahavana amanota meza abinjiza muri kaminuza.
Ikoranabuhanga mu mashuri
Muri 2007, Perezida Paul Kagame yatangije gahunda ya mudasobwa imwe ku mwana, mu rwego rwo gutangiza amasomo y’ikoranabuhanga mu mashuri no kurishishikariza abanyarwanda.
Iyo gahunda yagombaga gutangwamo mudasobwa ibihumbi 500 ku bana batandukanye biga mu mashuri abanza mu Rwanda.
Icyakora isa n’itaratanze umusaruro wari witezwe bitewe n’uko hari ibigo bimwe na bimwe byatanzwemo izi mudasobwa bidafite umuriro w’amashanyarazi cyangwa ubundi buryo zakoreshwa, bigatuma zibikwa igihe kinini zidakoreshwa, bikiyongeraho kuba abarimu bagombaga kuzigisha no kuzikanika nta bumenyi bari bazifiteho, utibagiwe kuziba n’ibindi.
Nubwo hari impinduka nyinshi zakozwe mu burezi, ireme ryabwo riracyari hasi nk’uko bigaragarira mu kwinuba kwa benshi mu bakoresha iyo bari gukoresha ibizamini by’akazi, bakumirwa iyo babonye intege nke za bamwe mu bo biteguraga guha akazi.
Inkuru yacu y’ubutaha izagaruka ku cyakorwa kugira ngo ireme ry’uburezi rizamurwe.


text:
umusore n`inkumi barakundanye karahava biyemeza no kurushinga. arko buri muntu akaba yari afite ingeso yahishe undi. umusore yanutsaga inkweto bimwe adakenera insecticide murugo naho umukobwa we anuka mukanwa bimwe wagirango nimbeba yamuboreyemo.
nuko rero ku munsi wubukwe buri muntu akibaa uko aribuze kubibwira undi. ubukwe burangiye, bajyeze mucyumba umusore yejyera umukobwa at:
- cheri hari ikintu numvaga shaka kukubwibira
- nanjye cheri hariyo nendaga kukubwira
nuko umusore yegera umukobwa umukobwa nawe aba araje. amaze kwegera umuhungu ajyiye kuvuga wa mwuka wose uba urasohotse aba awuhundagaje kumuhungu!!!
umuhungu aba yumvise wa munuko woseeeeee aba yihashe kumazuru ati!!!
utambwira ko wandiriye amasogisi!!!!
Urwenya:utambwira ko wandiriye amasogisi!
umusore n`inkumi barakundanye karahava biyemeza no kurushinga. arko buri muntu akaba yari afite ingeso yahishe undi. umusore yanutsaga inkweto bimwe adakenera insecticide murugo naho umukobwa we anuka mukanwa bimwe wagirango nimbeba yamuboreyemo.


text:
Urwenya: Uzigumire iyo wagiye
Uzigumire iyo wagiye
Umugabo yabanga mu mahanga ahamagara nyina amubwirako yanduye sida nyina ati “noneho uzigumireyo” umugabo ati “kubera iki maman?” mama ati” kuko nuza uzanduza umugore wawe, umugore wawe yanduze murumuna wawe murumuna wawe yanduze umukozi wo murungo umukozi nawe yanduze so, iso nawe anyanduze, nanjye nanduze umugabo wa murumuna wanjye, nawe yanduze murumuna wanjye, murumuna wanjye nawe yanduze umuzamu wo mu rugo, umuzamu nawe yanduze mushiki wawe muto, mushiki wawe muto yanduze agasozi kose urabiziko yatunaniye. Urumva rero mwana wanjye umuryango waba ushize”
Shyiraho Igitekerezo!
Subscribe to: Post Comments (Atom)


text:
Mwirinde abambuzi! Kiyange Adda- Darlene
Uyu mugani, tuwusanga muri Biblia, mu butumwa bwiza bwa Yesu Kristo uko bwanditswe na Luka 10:30-35. Ni umugani uvuga ku Musamariya w’umunyembabazi. Umuntu yajyaga I Yeriko ahura n’abambuzi baramukubita. Ariko igitangaje kandi giteye isoni muri ibyo byose, n’uko abamubonye aryamye ku nzira harimo abo bitaga abatambyi n’abalewi bari abantu bashinzwe guhuza Imana n’abantu binyuze mu bintu byitwaga ibitambo, bamuciyeho bakigendera. Mbese uwo mugani ni uwa kera cyangwa ni uwacu natwe abiki gihe?
Muri make, uriya muntu wahuye n’abambuzi twamugereranya n’abantu babiri:
1.Umuntu ukiri mu bubata bwa Satani, ukora ibyaha byose nta gitangira.
2.Umuntu wakiriye Yesu akabivamo akagwa.
Abo bambuzi nabo twabagereranya na satani n’abadayimoni.
Abo batambyi nta bandi ni wowe wizera Yesu nk’umwami n’umukiza wawe kuko Biblia ikwita umwami n’umutambyi(1Pet2: 9 : ariko mwebweho muri ubwoko bwatoranijwe, abatambyi b’Umwami….). Urasenga, uri umuhuza w’Imana n’abantu.
Tugarutse kuri uwo mugani, abantu beshi bari kugenda bagana I Yeriko ( ahavumwe mu gihe cya Yosuwa(Yosuwa 6:26 …umuntu uzahaguruka akajya kubaka uyu mudugudu w’I Yeriko avumwe imbere y’uwiteka…). Muri iyo nzira harimo abadayimoni bica abantu ndetse bamwe bakabasiga basigajeho gake bagapfa. Nawe ujya uhanyura kandi ujya ubona abahaguye( abishwe n’ibyaha) cyangwa abari gukubitwa n’abadayimoni.Nagira ngo nkubaze icyo ukora iyo ubabonye! Mbese aho ntumera nka babandi twabonye muri bibiliya? Iyo ubonye ko abadayimoni bamushoye mu busambanyi, mu businzi, mu bujura, mu bwicanyi, mu biyobyabwenge, mu kunyereza umutungo bamumazemo umwuka, ukora iki? Aho ntumwegera mugafatikanya? Cyangwa wiciraho ukigendera utamubwiye kandi wagera imbere ukabibwira abandi?
Ndakugira inama yo gufasha abo muzajya muhura ubona bahuye n’abambuzi, babwire ko Yesu ari umukiza bihane.Wiceceka kandi ureba agiye gushiramo umwuka. Umusamariya mwiza ni Yesu, azagufasha. Ni muze dutinyuke tubwire abanyabyaha bihane.Nawe Wabasha kuba nk’umusamariya mwiza. Ntibyoroshye, guterura uwakubiswe n’abambuzi, nta suku iba imuriho ashobora kukwanduza ndetse no kugusiga amaraso ava mu bisebe bye. N’ukwihangana ugakomeza ugakora umurimo w’ubufasha kugeza igihe azakirira.
Senga uti” Mana Data, umbabarire ko ntabashije gufasha abo nabonye babaye imbata z’ibyaha. Ndagusaba umfashe umpe imbaraga zo kubabwira ko ibyo barimo ari bibi ko byangwa n’amaso yawe, mpa imbaraga zo kubafasha guhindukira bave mu byaha barimo , Nanjye kandi umfashe undinde iyo nzira ijya I Yeriko kuko ari inzira yo kurimbuka. Amen.”
Evangeliste Kiyange Adda-Darlene.


text:
Amatariki y’ingenzi y’urugamba rwo kubohora u Rwanda kuva mu 1990
Mu gihe Abanyarwanda bizihiza umunsi wo gukunda igihugu ukaba n’impurirane y’iyizihizwa ry’isabukuri y’imyaka 22 ishize ingabo zari iza FPR Inkotanyi zitangiye urugamba rwo kubohora u Rwanda, twifuje kubagezaho amwe mu matariki y’ingenzi yaranze uru rugamba kuva ku itariki ya Mbere Ukwakira, urugamba rutangira, kugeza ku ya 19 Nyakanga 1994, ubwo hahagarikwaga Jenoside yakorerwaga Abatutsi ku mugaragaro. Twifashishije Ikinyamakuru Rwanda Dispatch mu nimero yacyo ya 48 yo muri Nyakanga 2012. (...)
Mu gihe Abanyarwanda bizihiza umunsi wo gukunda igihugu ukaba n’impurirane y’iyizihizwa ry’isabukuri y’imyaka 22 ishize ingabo zari iza FPR Inkotanyi zitangiye urugamba rwo kubohora u Rwanda, twifuje kubagezaho amwe mu matariki y’ingenzi yaranze uru rugamba kuva ku itariki ya Mbere Ukwakira, urugamba rutangira, kugeza ku ya 19 Nyakanga 1994, ubwo hahagarikwaga Jenoside yakorerwaga Abatutsi ku mugaragaro. Twifashishije Ikinyamakuru Rwanda Dispatch mu nimero yacyo ya 48 yo muri Nyakanga 2012.
Mu mwaka wa 1990:
Tariki ya 1 Ukwakira, umupaka wa Kagitumba wagabweho igitero.
Cyabaye ikimenyetso cy’itangira ry’urugamba rwamaze imyaka ine nyuma y’uko abari bagize umuryango FPR Inkotanyi biyemeje kubohora igihugu hifashishijwe inzira y’intambara.
APR, ishami rya gisirikare rya FPR, ku ikubitiro ryari riyobowe na Gen. Maj Fred Gisa Rwigema, gusa ubutegetsi bwa Habyarimana bubifashijwemo n’abacancuro, bwabashije gukoma mu nkokora APR .
Mu gihe kingana n’iminsi 14 ya mbere y’urugamba, bamwe mu bayobozi bakuru ba APR barishwe bitera icyuho gikomeye mu buyobozi, ndetse na morali ijya hasi bikomeye mu basirikare hafi ya bose bari basigaye.
Perezida Paul Kagame muri icyo gihe wari Major yahise ajya ku buyobozi, azana uburyo bushya bw’imirwanire n’izindi mpinduka nyinshi.
Tariki ya 2 Ukwakira: Hatabarutse uwari Umugaba Mukuru w’Ingabo z’Inkotanyi Gen. Maj Gisa Fred Rwigema, arasiwe i Nyabwishongwezi .
Ku ya 4 Ukwakira: Ingabo z’Abafaransa 300 zaje kurinda abaturage babo babaga mu Rwanda ndetse n’ingabo za RPA batayo ya 9 zafashe Umujyi wa Nyagatare.
Mu ijoro ryo ku itariki ya 4 bucya ari ku ya 5 Ukwakira, Guverinoma ya Habyarimana yacuze ikinyoma ivuga ko Inkontanyi zateye Umujyi wa Kigali ibigira urwitwazo ubwo yafungaga Abatutsi basaga ibihumbi 10, n’abandi b’abanyapolitiki benshi.
Ku ya 5 Ukwakira: Abasirikare 535 b’Ababiligi n’abo muri Zaire baje gufasha ingabo za Habyarimana.
Ku itariki ya 6 ni ya 7: Ingabo za RPA batayo ya 4 zafashe Gabiro.
Ku ya 8 Ukwakira: Nyuma y’isibaniro na RPA i Kagitumba, ingabo za FAR zishe Abahima 1,000 bo mu Mutara bo mu bwoko bw’Abatutsi.
Ku itariki ya 11 kugera 13 Ukwakira: Babaye ubwicanyi bwahitanye Abatutsi bagera kuri 400 muri Komini Kibilira.
Ku itariki 23 Ukwakira: Urupfu rwa Major Bunyenyezi na Major Bayingana, ubwo bagwaga mu mutego w’umwanzi i Ryabega.
Tariki ya 13 Ugushyingo: Habyarimana yemereye amashyaka atavuga rumwe n’ubutegetsi gukora, ndetse anavuga ko ubwoko bugomba gukurwa mu ndangamuntu n’ubwo bitigeze bikorwa.
Ku ya 6 Ukuboza: Ikinyamakuru Kangura cyashyize ahagaragara amategeko 10 y’Abahutu, umunani muri yo yashishikarizaga Abahutu kutagirira Umututsi imbabazi.
Mu mwaka wa 1991
Tariki ya 3 Mutarama: APR-Inkontanyi yahinduye isura y’imirwano igaba igitero gikomeye mu duce twa Gatuna na Kaniga mu rwego rwo kwima inzira ibikoresho by’ingabo za Leta.
Ku ya 7 Mutarama: Abanyarwanda batari bake bakatiwe igihano cy’urupfu bitwa ibyiso by’Inkontanyi.
Ku ya 23 Mutarama: APR yafashe Umujyi wa Ruhengeri ifungura n’infungwa.
Mu mpera za Mutarama kugera ntango za Werurwe: Hishwe Abagogwe bo mu bwoko bw’Abatutsi bari hagati ya 500 na 1,000.
Mu mwaka wa 1992
Muri Werurwe: Habaye iremwa ku mugaragaro ry’umutwe w’Abahutu b’abahezanguni wiswe CDR n’iyicwa ry’Abatutsi bagera kuri 300 mu Bugesera.
Muri Gicurasi: Igitero gikomeye cya RPA cyafashe amakomini amwe n’amwe, cyatumye abaturage basaga ibihumbi 350 bava mu byabo.
Muri Kanama: Abatutsi benshi barishwe ku Kibuye.
Mu Gushyingo: Leon Mugesera yavuze ijambo ku Kabaya aho yakanguriraga Abahutu gutsemba Abatutsi, avuga ko bazasubizwa aho yavugaga ko bakomoka muri Ethiopia banyujijwe iya Nyabarongo.
Mu mwaka wa 1993
Ku itariki ya 8 Gashyantare: RPA yigaruriye agace kanini k’igihugu iza no gusubira inyuma, mu rwego rwo kumvisha amahanga ko Abatutsi bakomeje kwicwa urubozo.
Ku itariki ya 8 Werurwe: Ni bwo hasohotse Raporo Mpuzamanga yerekanaga uruhare rw’ibiro bya Perezida wa Repubulika y’u Rwanda, ku bwicanyi bwakorewe Abagogwe muri Perefegitura za Gisenyi na Ruhengeri.
Ku itariki ya 7 Mata: Guverinoma yakiriye iyo raporo, inahakana byimazeyo ibyari biyikubiyemo.
Kanama: Hatangiye kumvikana ibiganiro byo kwangisha abandi Banyarwanda kurwanya Abatutsi binyuze kuri Radio RTLM.
Tariki ya 4 Kanama: mu gihe RPA na Guverinoma y’u Rwanda byasabwaga kubahiriza imyanzuro yari ikubiye mu masezerano ya Arusha,Guverinoma yo yakomeje gutoza imitwe yakoze Jenoside irimo Interahamwe, Impuzamigambi ndetse n’abandi bambari bagombaga gukora ubwicanyi.
Tariki ya 28 Ukuboza: Batayo ya gatatu y’ingabo za RPA zageze i Kigali muri CND, hari mu rwego rwo gushinga Guverinoma y’inzibacyuho yari yaremejwe n’amasezerano ya Arusha.
Mu mwaka wa 1994
Tariki ya 6 Mata: I Dar-es-Salaam habereye Inama y’Akarere, ndetse ni na bwo indege yari itwaye Perezida Habyarimana yahise ihanurwa saa mbiri n’igice z’ijoro (8h30’), ubwo yagarukaga i Kigali igiye kugera ku Kibuga cy’indege cy’i Kanombe.
Ku ya 7 Mata: Habaye iyicwa rya Minisitiri w’Intebe Uwilingiyimana Agathe n’ingabo 10 z’Ababilibi zamurindaga, hishwe kandi n’abaminisitiri batandukanye n’abandi bo ku ruhande rutavugaga rumwe n’ubutegetsi bwariho. Ubwo Jenoside yahise itangira i Butare, Gitarama na Murambi ya Byumba.
Ku ya 8 Mata: Ingabo za RPA zafashe umugambi wo gutera Kigali, ndetse no guhagarika Jenoside mu maguru mashya.
Tariki ya 14 Mata: U Bubiligi bwategetse hutihuti ingabo zabwo kuva mu Rwanda no mu ngabo za Loni ku buryo kugeza ku ya 20 uwanyuma yari amaze kuva mu Rwanda.
Ku itariki ya 18 Mata: RPA yarashe RTLM ku bw’ikwirakwiza y’umwuka mubi w’urwango mu Banyarwanda.
Ku ya 19 Mata: I Butare aho Perezida Sindikubwabo avuka yatanze imbwirwaruhame ishishikariza abaturage guhaguruka no kwica Abatutsi, bidatsinze umuntu utari ushyigikiye uwo mugambi na we yahise atangira guhigwa bukware ndetse akanicwa.
Ku 21 Mata: RPA yabohoye Byumba.
Ku itariki ya 21 na 22 Mata: Akanama ka Loni Gashinzwe Umutekano mu mwanzuro wa 1912, kategetse ingabo zayo kuva mu Rwanda hagasigara 270 gusa.
Ku itariki ya 30 Mata: RPA yagenzuraga umupaka wa Rusumo uherereye ku mupaka wa Tanzania.
Ku itariki ya 16 Gicurasi: RPA yafunze umuhanda Gitarama-Kigali.
Ku ya 22 Gicurasi: RPA yafashe ikibuga cy’indege mpuzamahanga cy’i Kigali n’ikigo cya gisirikare cy’i Kanombe.
Ku itariki ya 29 Gicurasi: RPA yafashe Umujyi wa Nyanza.
Ku ya 2 Kamena: RPA yabohoye Kabgayi.
Ku itariki ya 13 Kamena: RPA yafashe Umujyi wa Gitarama aho Guverinoma y’inzibacyuho yakoreraga, ariko ko yo yari yerekeje ku Gisenyi ku itariki ya 10 Kamena.
Ku ya 21 Kamena: Ku mwanzuro wa Loni wa 929, Ingabo za mbere z’Abafaransa zageze ku mipaka y’u Rwanda na Zaire mu rwego rwa “Operation Turquoise”.
Ku itariki ya 28: I Genève, Loni yashize ahagaragara raporo yemeza ko mu Rwanda harimo kuba Jenoside ikorerwa Abatutsi.
Tariki ya 4 Nyakanga: RPA yabohoye Umujyi wa Kigali nyuma yo kubohora Butare ku ya 3. Guverinoma yari iriho yahise yerekeza mu buhungiro muri Zaire.
Ku ya 14 Nyakanga: RPA yabohoye Umujyi wa Ruhengeri.
Ku ya 17 Nyakanga: RPA yabohoye Umujyi wa Gisenyi.
Ku itariki ya 19 Nyakanga: Ni bwo hashinzwe Guverinoma y’Ubumwe bw’Abanyarwanda n’ihagarikwa ku mugaragaro rya Jenoside.
Kuri izo tariki urusaku rw’amasasu rwarahagaze mu mujyi wa Kigali, iki kiba ikimenyetso cyo guhagarikwa kwa Jenoside yarimo ikorerwa Abatutsi, aho ingabo za RPA zabashije guhashya iza FAR n’Interahamwe, benshi muri aba bahungira muri Zaire.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Hari icyo ugomba guhomba kubwa Yesu Kristo.
Nyamara ibyari indamu yanjye nabitekereje ko ari igihombo ku bwa Kristo, ndetse n’ibintu byose mbitekereza ko ari igihombo ku bw’ubutunzi butagira akagero, ari bwo kumenya Kristo Yesu. Ku bw’uwo nahombye ibyanjye byose, ndetse mbitekereza ko ari amase kugira ngo ndonke Kristo ( Abafiripi 3:7).
Kubaho mu ubuzima bw’ibyaha bitsikamira benshi ndetse bamwe bakaba imbata yabyo, rimwe na rimwe iyo umaze kugikora uricuza, uti nabikoreye iki, nyamara ntacyo kwicuza bikumarira, kuko iyo ako gahinda gashize, inyota y’icyaha irongera igahaguruka, ukongera ukabisubiramo kabone n’aho waba utabikunze.
Uyu mwanya nkuzaniye inkuru y’ihumure ko Kunesha icyaha cyakwiziritseho bishoboka cyane, gusa ukwiye kumenya ko Icyaha ari nk’igiti cyashoye imizi kure gishobora gushibuka igihe cyose ucyuhiye, Bigusaba rero kumenya ko wowe utakwishoboza kukinesha ahubwo ucyeneye imbaraga zigushoboza kurandura uwo muzi, arizo dukura kuri Kristo Yesu, kuko ariwe twahawe dukirizwamo ibyaha byacu ( Matayo 1:21).
INTAMBWE ZO KUNESHA NO KURIMBURA IMIZI Y’ICYAHA MURI WOWE
• Kugira agahinda k’ubuzima bw’icyaha ubayemo: Mu gihe utarababazwa n’ibyaha ukora ntibishoboka ko wakirimbura muri wowe.
• Kwihana: Kwihana ni ryo zingiro ryo kunesha no kurimbura icyaha, kugira agahinda no kwicuza ntibikuraho icyaha ahubwo, kukihana no kwiha intego yo kutazagisubira nibyo bifasha uwihanye, gusa urugendo ruba rugikomeje.
• Gutera intambwe yo Guhunga icyaha: Iyo umaze kwihana, no gusobanukirwa integer nke zawe, ni byiza cyane ko umenya n’aho ufatirwa n’izo ntege nke, maze ugafata icyemezo gikomeye cyo guhunga, ukitandukanya n’inzira zose zagusubiza muri iyo nzira y’ibyaha.
• Kugira ibyo uhomba kubwa Kristo : Akenshi Gukora icyaha bitangira ari byiza ariko bisoza bibabaza, bitera kwiheba, kwiyanga kwigomeka, Uburyohe icyaha gitangirana utabwigomwe ngo ubuteshe agaciro, ntiwakivamo ndetse ntiwapfa kuri cyo, Niyo mpamvu n’ubwo hari ibyaha wakoraga bikakubera inzira yo kuronka ibyo ukeneye mu isi, kugirango uneshe kandi urimbure umuzi w’icyaha muri wowe usabwa kugira ibyo wigomwa maze Yesu akabona agakorera muri wowe.
Ubundi ntawe ucyeza abami babiri (Matayo 9:24) Ntago waba umukiranutsi n’umupagani icyarimwe, Niba ubusambanyi aribwo bwaguheshaga amaronko ukwiye guhomba izo ndamu, Erega Humura iyakuremye ntizabura kukubeshaho Yizere, Waba wibaga kugirango utunge urugo rwawe? Izo ndamu zatuma urimbuka, Yesu ntago yaba muri wowe utarazireka, kubwo kuronka Kiristo ukwiye kuba mushya, kandi Humura Igaburira inyoni ikambika uburabyo izakubeshaho kandi neza.
Ernest RUTAGUNGIRA.


text:
Ihuriro ry Ibihugu Bikiri mu Nzira y’Amajyambere
Ihuriro ry Ibihugu Bikiri mu Nzira y’Amajyambere (izina mu cyongereza: Third World Network) ni umuryango mpuzamahanga udaharanira inyungu, uhuza abantu ku giti cyabo n indi miryango iharanira amajyambere mu bihugu bikiri mu nzira y amajyambere wita no ku bibazo hagati y ibihugu bikize n ibikennye. Uyu muryango uharanira kubungabunga ibidukikije kuko ari ryo pfundo ry iterambere, ni ukuvuga ko ibihugu bikize bigira uruhare rukomeye mu iyangirika ry ibidukikije.


text:
Amatsinda yo kuzigama agira uruhare mu guteza imbere abaturage b’amikoro make
Amatsinda yo kuzigama no kugurizanya ni bumwe mu buryo bufasha abaturage bafite ubushobozi buke kwiteza imbere babona amafaranga aciriritse yo gushora mu bucuruzi n’ubworozi. Itsinda “Twibature” rigizwe n’abanyamuryango 30 muri bo 25 ni abagore mu gihe abagabo ari batanu gusa. Buri munyamuryango muri iri tsinda atanga umugabane w’amafaranga 150 buri cyumweru ariko akaba yemerewe gufata indi migabane kugeza kuri ine. Perezida w’iri tsinda,... Read More


text:
Kuki Bibiliya Ntagatifu na Bibiliya Yera Bitanganya Umubare w’Ibitabo, Kandi Byose ari iby’ Abakristo?
Mu gihe Abitwa Abakristo bose bahamya ko ukwemera kwabo cyangwa imyizerere bishingiye kuri Yesu Kristo, abantu benshi usanga bibaza impamvu Bibiliya Ntagatifu ( ikoreshwa cyane n’abayoboke b’idini Gatolika ) ndetse na Bibiliya Yera ( ikoreshwa cyane n’abayoboke b’abamadini y’Abaporotesitani ) bitanganya umubare w’ibitabo. Reka nibutse Abasomyi ko n’abayoboke b’idini ya Orutodogisi nabo bafite Bibiliya idahuje umubare w’ibitabo n’izi zindi zavuzwe haruguru.
Bibiliya bituruka ku ijambo ry’Ikigiriki riri mu bwinshi “biblia” bisonura “ ibitabo” . Yesu Kristo n’intumwa ze ntabwo bigize bakoresha iri jambo. Nubwo iri jambo ryari risanzwe rihari, ryaba ryarakoreshejwe mu binyejana byakurikiyeho baganisha ku byanditswe Byera.
Bibiliya igizwe n’imigabane ibiri ( Isezerano rya Kera n’Irishya) , yanditswe mu ndimi eshatu: Igiheburayo ( hafi Isezerano rya Kera ryose), Icyaramayi ( ibice bike by’isezerano rya Kera, )ndetse n’Ikigiriki (Isezerano Rishya). Yanditswe n’abantu 40 cyangwa basaga ho gato, bose bari abagabo, bose bari Abisirayeli uretse Luka wari Umugiriki. Aba banditsi bari bafite amateka atandukanye, bamwe bari Abami (Dawidi, Salomo), Abarobyi ( Petero , Yohani), Umuganga (Luka)… Gusa Petero ahamya ko batandikaga ku bwabo , ahubwo babaga bayobowe n’Umwuka w’Imana ( 2 Petero 1:20-21).
Yanditswe mu gihe cy’imyaka isaga 1500 ( mbere cyane y’ibitbo nka Korowani ndetse n’ibikoreshwa mu idini y’Abahindu). Abantu batangiye bandika ku rufunzo , impu ndetse nyuma yandikwa ku mpapuro, akaba ri nacyo gitabo cyasohotse bwa mbere mu icapiro (Impremerie/Printing press).
Mu bihe bitandukanye hagiye handikwa ibitabo byinshi bimwe ntibyashyizwe ku rutonde rw’ibitabo byemerwa nk’ibyahumetswe n’Imana, dukurikije uburyo ibi bitabo byagiye byemezwa twavuga ko hari amatsinda atatu manini:
1. TaNaK (Bibiliya y’Abaheburayo)
2. Seputanti ( iri mu rurimi rw’Ikigiriki)
3. Bibiliya z’Abakristo ( Abagatolika, Aborotodogisi n’Abaporotesitani)
TaNaK
Uvanyemo inyajwi zongewemo kugira ngo bivugike neza, hasigara inyuguti 3 (T, N,K) ,buri yose itangira izina rya kimwe mu bice bitatu bigize icyo twakwita Bibiliya y’Abaheburayo Torah( Ibitabo by’Amategeko), Nebiim cyangwa Neviim ( Abahanuzi) na Kebiim/ Ketuviim ( Ibyanditswe)
Iyi Bibiliya y’Abaheburayo twavuga ko ihwanye n’iSezerano Rya Kera muri Bibiliya Yera, usibye ko bitewe n’uburyo baganyaga ibitabo bitangana ( Tanak igizwe n’ibitabo 24 mu gihe Bibiliya Yera igizwe n’ibitabo 39).
Ibice bitatu:
1. Ibitabo by’Amategeko (Torah/Pentateuch): ibitabo 5 ( Itangiriro, Kuva, Abalewi, Kubara no-Gutegeka kwa Kabiri)
2. Abahanuzi : a) Abahanuzi babanza ( Anterior Prophets): Yosuwa, Abacamanza, Samwe ( igitabo Kimwe ), Abami ( igitabo kimwe , ntabwo cyari kigabanyijemo kabiri).
b) Abahanuzi basoza ( Posterior Prophets): Yesaya ,Yeremiya, Ezekiyeli, n’abahanuzi bato ( kuva kuri Hoseya ukageza kuri Malaki, bose uko ari 12 bababumbiraga mu gitabo kimwe)
3. Ibyanditswe: Zaburi, Imigani, Yobu, Esiteri, Ingoma ( igitabo 1 aho kuba 2), Ezira-Nehemiya (bifatanye), Indirimbo, Amaganya, Rusi.
Hari abavuga ko byari 22 ( Yeremiya-Amaganya (igitabo kimwe), Abacamanza-Rusi (igitabo kimwe), gusa benshi bahuriza kuri 24.
Seputanti
Ahagana mu kinyejana cya Kane mbere y’ivuka ryaYesu Kristo, Alegizanderi Mukuru yigaruriye ibihugu byinshi , ari nako agenda akwirakwiza ururimi n’umuco w’Abagiriki , nibyo byiswe ‘Hellenism”. Bityo Uririmi rw’Ikigiriki nirwo rwakoreshwaga mu buryo mpuzamahanga ndetse kuruta uko ubu Icyongereza gikoreshwa.
Bivugwa ko Putolemi wa Kabiri ( umwami wa Misiri) ahagana mu wa 250 mbere y’ivuka rya Yesu , yifuje ko Ibyanditswe Byera Bya Giheburayo byavanwa mu Giheburayo bigashyirwa no mu rurimi rw’Ikigiriki, ndetse hagakorwa kopi ishyirwa mu isomero rinini ryari mu mugi wa Alegizandiriya. Maze ngo atumaho I Yerusalemu Bamwoherereza abagabo 72 ( 6 muri buri muryango wa Isirayeli), aba rero nabo baka barakoresheje igihe cyenda kungana n’umubare wabo maze bahindura icyo twita Isezerano rya kera barishyira mu Kigiriki. Iyi bibliya niyo yiswe Seputante ( bisobanura 70 , umubare wenda kungana n’uwabayisemuye).
Impinduka zakozwe:
1. Ururimi: kuvanwa mu Giheburayo igashyirwa mu Kigiriki
2. (Bibilya Y’Abaheburayo) yari igizwe n’ibice bitatu ( Amategeko, Abahanuzi n’Ibyanditswe), muri Seputanti ho hashyizwemo ibice bine : Ibitabo by’Amategeko, Ibitabo by’Amateka, Ibitabo by’ubusizi n’ibyabahanuzi)
3. Ibitabo bimwe byagabanijwemo Kabiri , urugero muri Bibiliya y’Abaheburayo ,igitabo cya Samweri( Umubumbe umwe), Abami ( igitabo 1), Ingoma
4. Ibitabo bimwe byahinduriwe amazina bitewe n’ingingo zigenda zibandwaho. Muri Bibilya Y’Abaheburayo, ibitabo 5 bibanza bifite amazina agendana n’amagambo atangira ibyo bitabo. Urugero: kuva ( cyangwa Iyimukamisiri) muri Giheburayo cyitwaga “ Aya ni yo mazina” ( soma Kuva 1:1), Igitabo cy’Abalewi kiswe gutyo muri Seputanti kuko ibirimo ahanini biganisha ku kuvuga ku mirimo y’Abalewi, nyamara mu Bibilya y’Abaheburayo kitwaga “ Ahamagara” ( soma Abalewi 1:1), igitabo cya Kane kiswe “Kubara” biturutse mu gice cya 2 n’icya 28 hagaragara ibarurwa ry’Abirayeli , mu Giheburayo kitwaga “ mu Butayu” ( soma Kubara 1:1), Igitabo cya gatanu muri Seputanti bakise “ Gutegeka kwa Kabiri cyangwa Ivugururamategeko” kuko kiviga uburyo Mose yibutsaga urubyiruko rw’Abisirayeli rwari rwaravukiye mu butayu amateka n’amategeko Y’Uwiteka, mu Giheburayo kitwaga “ Aya niyo magambo” ( Guteg. 1:1).
5. Hongewemo ibitabo byari byaranditswe mu rurimi rw’Ikigiriki n’Abanditsi b’Ababayahudi. Ibi bikaba bitarabaga muri byanditswe Byera by’Abaheburayo nyamara bikaba byarakoreshwaga cyane n’Absirayeli babaga mu mahanga aho bavugaga Urugiriki. Bityo hongewemo ibindi bitabo
Seputanti yari igizwe n’Ibitabo 54, ubwo hemezwaga Bibiliya za Gikristo zigizwe n’Iserano rishya n’irya Kera, Abayobozi b’idini Gatolika n’iy’Aborotodogisi bahisemo kongera bimwe mu bitabo byo muri Seputanti bitaba muri Bibilya y’Abaheburayo Mu isezerano rya Kera, n’Abayobozi b’amavugurura ya Giporotesitanti Nka Maritini Luteri bahitamo gukoresha gusa ibitabo byo muri Bibiliya y’Igiheburayo ariko baganya ibitabo nk’uko bimeze muri Seputanti. Seputanti rero ni byanditswe Byera bwa mbere byahinduwe bivanwa mu Giheburayo.
Ubutaha tuzagerageza kureba impamvu Bibiliya z’Abakristozifite umubare w’ibitabo utandukanye : Bibiliya Ntagatifu igizwe n’ibitabo 73, iz’Aborotodogisi zigizwe n’ibitabo kuva kuri 77 kugeza kuri 81 (ifite byinshi) naho iy’Abaporotesitanti ikagira 66.
Ange Victor UWIMANA
Email: Uwimana.ange@gmail.com Phone: (+250)788552883/ (+250)725151463


text:
Ibi byatangajwe kuri uyu wa Kane tariki ya 3 Ugushyingo 2016, mu nama yo gusuzuma ibyagezweho n’umushinga wita ku ikawa uterwa inkunga n’Ikigega cyo guteza imbere ibyoherereza mu mahanga (CFC) mu myaka itanu wari umaze ukorera mu Rwanda.
Umuyobozi w’ishami rishinzwe kawa muri NAEB, Dr Celestin Gatarayiha, yavuze ko ahanini uyu mushinga wari ugamije gufasha amakoperative y’abahinzi b’ikawa kubona inguzanyo mu mabanki.
Yagize ati “ Uyu mushinga watangaga ingwate ya 50% ku makoperative y’abahinzi b’ikawa afite inganda kugira ngo abashe kubona inguzanyo muri banki y’abaturage n’iya BRD, bityo bakoreshe za nganda neza bitewe n’uko twifuza ko mu mwaka wa 2018 tuzaba twohereza hanze ikawa itunganyije neza ingana na 80%.”
Dr Gatarayiha kandi avuga ko umwaka wa 2015 warangiye bohereza hanze ikawa itunganyije neza ku gipimo cya 50%, uyu mwaka bateganya ko 60% byayo na ho mu 2017 bafite intego yo kugera kuri 70%.
Yakomeje avuga ko, uyu mushinga wanahuguye abahinzi b’ikawa barenga 600 uko bashobora gutunganya ikawa neza n’uburyo inganda zabo zakoreshwa neza bijyanye n’intego yo kugira kawa nziza igihugu cyihaye.
Yongeyeho ko batangiye gahunda yo kuvugurura imikoranire hagati y’abahinzi n’abafite inganda zubatse hafi y’abo ku buryo bizabafasha kuzamura ubwiza bw’ikawa yabo.
Umuyobozi wa Koperative y’Abanzekurushwa ihinga ikawa mu Karere ka Nyamasheke igizwe n’abahinzi 102, Nzeyimana Damascène, na we yemeza ko uyu mushinga watumye babasha kugira ikawa nziza.
Yagize ati “ Rwose waradufashije cyane kuko batwigishije uburyo kawa itunganywa ikaza iryoshye n’uburyo bwo gucunga umutungo w’amakoperative. Ikibazo dufite ni uko banki zidusaba ingwate ya 100% ku buryo bitugora kuyibona kugira ngo turusheho guteza iki gihingwa imbere.”
Umushinga wa (CFC) wafashaga amakoperative 20 aho wakoreraga mu turere dutandukanye two mu Rwanda no muri Ethiopia.


text:
Rwanda: Inkomoko y'Insigamigani "Yihaye Kuvodavoda"
Kigali-City, Rwanda.
Tariki ya 18 Ukuboza, 2016
Kuvuga ngo "Kanaka yihaye kuvodavoda" byaturutse ku mugabo witwaga Evode Uwizeyimana ku ngoma ya Paul Kagame ahayingayinga mu mpera z'umwaka wa 2016.
Mu misesengurire ye, yagiraga imvugo yuzuye agasuzuguro kugeza ubwo yise abari abayobozi b'u Rwanda icyo gihe ko ari "agatsiko k'amabandi". Yazengurutse amashyaka y'abanyarwanda aho ibwotamasimbi, maze arabacagagura si ukwanduranya yivayo arangije yitahira mu Rwanda. Ageze mu Rwanda, mu buryo bwatunguye abo asanzeyo ndetse n'abo asize hanze, aza guhabwa umwanya ukomeye wo kuba umwe mu byegera bya Kagame wari utwaye icyo gihe. Yasanze mu Rwanda hari umuco wo kuganira wakundaga guhuza abanyarwanda baturutse imihanda yose y'isi. Uwo muhango wari wariswe "Inama y'umushyikirano" kandi wakundaga kuba cyane cyane mu kwezi k'Ukuboza kwa buri mwaka. Mu nama ya mbere y'umushyikirano uwo mugabo yagiyemo, imico mibi ye ntiyamukundiye kuko yahavuye akoze ibara. Ubwo uwari Umwepiskopi wa Diyosezi ya Byumba witwaga Musenyeri Seriveriyani Nzakamwita yafataga ijambo, yashimye ibyagezweho byose cyane cyane umutekano ku nkiko zose z'igihugu ariko avuga ko mu ngo (mu rugo) umutekano utari mwiza kandi ko ingaruka zagaragaye hagati y'abashakanye, ababyeyi bihekura, abana bicaga ababyeyi ndetse n'ayandi mahano anyuranye yagendaga yiyongera mu rubyiruko.
Mu kwicisha bugufi kwinshi Musenyeri yarangije ijambo rye atanze igitekerezo cy'uko ibirindiro by'umutekano byamanurwa bikagera no mu ngo kandi n'abazigize bakabigiramo uruhare runini. Mu gihe uwo muhango w'Umushyikirano wari utararangira, nyirakazihamagarira Evode Uwizeyimana yatse ijambo, bararimuha, maze ahaguruka yinanura ibitugu mu bwirasi bwinshi yari asanzwe azwiho. Nuko abari muri iyo nteko mbonekarimwe baratangira barongorerana mbese nk'aho bakavuze bati noneho uyu mwirasi agiye kuvuga iki. Nuko nawe araterura ati : "Murakoze Nyakubahwa kumpa ijambo, hari ikintu mvuga ku cyo bise ku gitekerezo cya Musenyeri Nzakamwita, igitekerezo kikwiye gusenywa". Amaze kugisubiramo, avuga ko abanyarwanda bose batahaga mu ngo. Akomeza agerekaho ko yibaza impamvu Musenyeri Nzakamwita yatanze igitekerezo kandi we nta rugo yagiraga (muri icyo gihe abihaye Imana ntibemererwaga gushaka). Maze mu bwishongozi bwinshi Evode yongeraho ko yenda abantu babimubwira mu isakaramentu ryo kwicuza ibyaha bitaga Penetensiya. Mu bwenge buke yagiraga, yakomeje avuga ko nta hantu ku isi utabona ibibazo nk'ibyo Nzakamwita yari yavuze. Abivugana amakaka menshi ndetse anavangamo ururimi rwa ba rutuku, anaruvuga nabi (zero clime).
Mu bari bicaye aho muri iyo nteko, barumiwe, bamwe bazunguza imitwe, abandi babura aho barigitira kubera kumirwa. Mu byababaje abaraho ni uko Evode yahubutse akavuga ko Musenyeri Nzakamwita atigeze atanga igitekerezo cy'ikibazo yavuze; Evode uwo yarangije agereranya Musenyeri, umusaza usheshe akanguhe wanganaga na Sekuru wa Evode, amugereranya n'umwana w'ingimbi ngo wari watanze igitekerezo mu buryo bwiza buruta ubwa Nzakamwita. Abari aho bibajije niba noneho Evode yahanzweho, maze uwarukuriye iyo nteko witwaga Makuza amuca mu ijambo ashimangira ko igitekerezo cya Nzakamwita cyumvikanye kandi ko kireba umuryango nyarwanda. Maze amashyi ngo kacikaci. Makuza akomeza amukosora nuko Evode aho kubyumva neza arazurura bya cyane nk'uko byagaragaraga cyane mu mashusho y'ikoranabuhanga yari agezweho icyo gihe.
Bityo rero iyo umuntu ahubutse atazi ibyo arwana nabyo, atazi ikimuhatse, ari umwirarizi wa cyane, mu mivugire ye akayombera hejuru kurusha abandi, akibwira ko ariwe kamara... icyo gihe baravuga ngo "Yihaye kuvodavoda".


text:
Rwanda | RUTSIRO: SACCO Tugendane n’Igihe Mukura irateganya kubaka inzu ya 20.000.000 FRW
Sacco Tugendane n’Igihe Mukura yo mu murenge wa Mukura mu karere ka Rutsiro imaze amezi 6 gusa itangiye gukora ariko ngo mu minsi iri imbere irateganya kubaka inzu yo gukoreramo ifite agaciro ka 20.000.000 FRW.
Ibi ni ibyatangajwe na Ndaberetse Michel, umucungamutungo w’iyo Sacco. Asobanura ko ubusanzwe Sacco Tugendane n’Igihe Mukura yakoreraga mu kagari ka Mwendo ari guichet itembera (guichet mobile) ariko nyuma baza gusanga nta bikorwa byinshi bihari bishobora gutuma babona abakiliya benshi, bityo biyemeza kuyijyana ahitwa ku i Rambura. Ndaberetse Michel akomeza agira ati: “Tubona hariya i Rambura hariyo opportunités (amahirwe) zose zishoboka, icyambere hari isoko, hegereye umuhanda, hariyo n’amaduka. Ibyo rero ni byo byatubereye imbarutse dutekereza kuhimurira ya guichet mobile yacu…tuhamaze amezi 6 kuko twahatangiriye mu kwezi kwa mbere, ubu turabona hatangiye gusobanuka kugeza uyu munsi turabona ko gukomeza kuhita guichet mobile bitakiri byo ahubwo tugiye kuhashyira guichet kandi no muri vision yacu turateganya kuhubaka inzu isobanutse ya SACCO ifite agaciro ka 20.000.000 FRW.”
Sacco Tugendane n’Igihe Mukura ifite abanyamuryango ni 8.046 biganjemo abahinzi n’aborozi. Bamwe muri bo batangaza ko ari bwo bakimara kuyinjiramo ariko ngo bafite icyizere ko izabageza kuri byinshi nk’uko bisobanurwa n’Abiyingoma Esperance: “Jyewe nafunguye konti yo kwiteganyiriza kuko ndi umuhinzi kandi ndifuza kuzaka inguzanyo yo kugura ifumbire n’imbuto byo mu gihe cy’ihinga gitaha bityo tuzabashe guhingira igihe. Naho ubundi twaravunikaga ntiduhingire igihe.”
Rurakabije Fraduard wo mu ishyirahamwe Terimbere Munyarwanda, na we ni umunyamuryango wa Sacco Tugendane n’Igihe. We ari muri gahunda ya Zigamira Intego, avuga ko izamufasha cyane kuko azabasha kuzigama igihe cy’ihinga nikigera kizasange afite amafaranga kuri konti bityo ntiyake inguzanyo nyinshi yo kugura imbuto, ifumbire n’ibindi. Rurakabije akomeza agira ati:
“Sacco ikihagera jyewe yahise inguriza amafaranga y’imbuto ndahinga none ubu maze gutera imbere kandi ndumva nanjye aho abandi bahinzi bazagera muri vision nanjye nzaba ndimo kabisa!”
Sacco Tugendane n’Igihe Mukura ifite serivisi zitandukanye zirimo kubikira abakiliya bayo amafaranga ikabungukira 5% ku mwaka. Ifite na serivisi za konti zitandukanye harimo iyo bita kuzigamira intego.
Nk’uko umubitsi wayo Ndaberetse Michel abisobanura, iyo konti ifasha abahinzi kuzigama kugira ngo birinde kuzahura n’ibibazo byo kubura imbuto. Bityo abahinzi bakabitsa bihaye intego runaka bakurikije icyo bashaka kuzageraho mu gihe runaka.
Hari n’indi konti yitwa Iteganyirize ikoreshwa n’abantu bose bifuza kuzigamira ibihe biri imbere. Bafite n’indi konti yitwa Warantage ikorana n’amatsinda y’abahinzi b’ingano, Sacco ifatanyije n’umushinga LWH/RSSP ya Minagri ndetse na RAB bakabashakira isoko ry’ingano zabo kubera ko bari bamaze gusanga hari abacuruzi ba rushimusi baza kubashuka bagatwara ingano zabo ku mafaranga make cyane ntagire icyo abamarira.
Indi serivisi batanga ni iyo kuguriza abanyamuryango amafaranga y’ubwisungane mu buvuzi (mutuel de santé) igihe hari uwayabuze, kuko nk’uko umubitsi abivuga Sacco ntiyakora igihe abantu barwaye, kandi iyo abantu barwaye nta n’umusaruro ubaho, ariko iyo ari bazima barakora bityo amafaranga akaboneka Sacco nayo ikayababikira.


text:
Bamwe mu banyamuryango bavuga ko koperative babamo zinjiza amamiliyoni ku mwaka ariko bajya mu nama bakabwirwa ko mu isanduku hasigaye ibihumbi 500 andi yakoreshejwe.
Musabyeyezu Deogratias, wo muri Koperative Ambukaneza ikorera ku Kiyaga cya Mugesera, avuga ko bacibwa intege n’uburyo babwirwa ko amafaranga yose yasohotse hasigaye ibihumbi kuri miliyoni zigera kuri indwi ziba zinjiye.
Yagize ati “Hari ubwo batubwira ngo hinjiye miliyoni indwi, ariko basoma ibyasohotse ugasanga hasigayemo nk’ibihumbi 400 gusa. Ukumva ngo baguze ibyuma bya moteri, intebe n’ibindi tukibaza niba intebe bazigura buri munsi,cyangwa iyo moteri ipfa buri munsi. Biduca integer!”
Iyo uganiriye n’abaturage muri uyu Murenge wa Mugesera ndetse n’ahandi usanga nta cyizere bagirira amakoperative, kuko abenshi bahuriza ku kuvuga ko koperative ziribwa n’abayobozi bazo kubera gutekinika ibyasohotse maze amafaranga bakayirira.
Nsabimana Jean Damascene, utuye mu Kagari ka Nyange mu Murenge wa Mugesera, Akarere ka Ngoma, avuga ko yazinutswe amakoperative kubera ayo yagiyemo ndetse n’andi abona usanga umutungo wayo uribwa n’abayobozi bayo gusa.
Agira ati “Amakoperative yahombeje benshi, usanga abantu batakiyakunda cyane ahubwo bakumva bakwikorera kugiti cyabo kuko usanga umutungo wa koperative uribwa n’abayobozi ba koperative. Bagatekinika babereka uburyo yakoreshejwe babeshya.”
Umuyobozi Wungirije w’Akarere ka Ngoma ushinzwe Ubukungu, Rwiririza JMV,avuga ko hagiye gushyirwaho abakozi bashinzwe amakoperative mu mirenge; bazajya bacungira hafi imikorere ya koperative kandi ngo abariye umutungo wa koperative bakajya bakurikiranwa.
Yagize ati “Iyo abantu bakoreye hamwe bagira umusaruro mwinshi, ariko hari aho byagaragaye ko abayobozi ba koperative bagacunga nabi umutungo. Ikibazo ahanini kiri ku banyamuryango bataramenya uburenganzira bwabo.Tugiye gushyiraho abakozi mu mirenge bazajya babana na bo umunsi ku munsi.”
Kugeza ubu mu Karere ka Ngoma harabarurwa amakoperative 183. Rwiririza akaba asaba abanyamuryango bayo kudacika integer kuko akarere kagiye kubegera kakajya kabafasha mu kugenzura imikoreshereze y’umutungo wa koperative.


text:
Koresha iyi Noheli, utyaze intego y’umugambi w’Imana kuri wowe!
Umutambyi mukuru arahaguruka ahagarara hagati, abaza Yesu ati “Mbese ntiwiregura na hato? Ntiwumvise ibyo aba bakureze?” Aricecekera ntiyagira icyo amusubiza.
Umutambyi mukuru yongera kumubaza ati “Mbese ni wowe Kristo koko, Umwana w’Imana idahinyuka?”
Yesu aramusubiza ati “Ndi we, kandi muzabona Umwana w’umuntu yicaye iburyo bw’ubushobozi bw’Imana aje ku bicu byo mu ijuru.” —Marriko 14:60-62
Noheli iraje!
Ibirugu byarubatswe, imirongo ni miremire, parking zuzuye amamodoka, amazu ararimbishijwe n’abana bashyizwe ku rutonde. Nta gushidikanya, iki ni kimwe mu bihe nkunda by’umwaka. Ibikorwa byose biba kuri uyu munsi bituma nsubiza amaso inyuma nkibuka intego ya Noheli: Icyazanye Yesu.
Ku munsi wa Noheli twizihiza kuza mu isi kwa Yesu. Yesu yavutse ari umukiranutsi, abaho akiranuka ariko apfa urupfu rw’agashinyaguro azira abanyabyaha. Ibi umuntu yabitekereza neza yicaye mu matara meza, yumva indirimbo za Noheli, iruhande rw’ibirugu.
Yesu yenda kurangiza umurimo we muri iyi si, yaragambaniwe, arafatwa maze acirwa urubanza. Abajijwe niba ari Imana, Yesu yarabashubije ati “Mwakabimenye!” amenye yuko igihe cyo kwicwa cyegereje, ntiyigeze yirwanaho n’ubwo byashobokaga cyane:
Yashoboraga guhamagara abamarayika bakamukiza, cyangwa agasaba imbabazi.
Yesu ntiyigeze ashaka urwitwazo, n’ubwo yari kubona inzitwazo nyinshi kandi zifatika.
Akenshi usanga dufite inzitwazo nyinshi ku bijyanye no gusohoza umurimo Imana yaduhamagariye (cyane cyane muri iki gihe cy’umwaka):
• Turahuze cyane.
• Dukeneye igihe cyo kubana n’imiryango yacu.
• Ntibiri mu ngengo y’imari.
• Abantu ntibadutega amatwi (barahuze).
• Dushobora kurenganywa.
• Birakomeye cyane.
• Twarata ikiganiro dukunda gica kuri TV.
Wikwemera yuko iyi Noheli iba urwitwazo, ngo uteshe agaciro umurimo w’Imana. iki gihe cya Noheli, wibuke ubutumwa Yesu yasohoje adashyizeho urwitwazo. Mufateho icyitegererezo, usohoze umurimo w’Imana muri ibi biruhuko.


text:
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wa wundi wari ufite imyaka ibiri ndetse n’itatu ariko akaba yarakuze niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.Abana bagaragaza imyitwarire itandukanye ndetse n’imiterere itandukanye, iri mu byiciro bitanu nk’iy’abantu bakuru.
Uyu munsi Madamu Diane Muhimakazi ufite ubunararibonye mu kumenya imico y’abana n’imiterere yabo aratubwira bimwe mu biranga abana bifitemo ubuyobozi cyangwa se bitwara nk’abayobozi mu mico ndetse n’ibikorwa byabo (choleric).
Bimwe mu biranga abana bitwara nk’abayobozi (coleric)
Gukunda kuba ahari abandi bana : Umwana wifitemo kuyobora akunda kuba ahari abandi bana kugira ngo we aze kubabwira ibyo bakora nk’imikino bari bukine, nk’ibintu bari bushushanye,indirimbo bari buririmbe n’ibindi.Kuba wenyine byatuma atayobora niyo mpamvu akunda kuba ari kumwe n’abandi buri gihe.Umubyeyi abagomba guha akanya umwana we ko guhura n’abandi bana niyo kaba ari akanya gato gahoraho gatuma umwana yishima akabaho neza atigunze.
Kwemera cyangwa guhakana vuba : Aba bana barangwa no kumva vuba bakemera icyo ubabwiye cyangwa bakagihakana ako kanya .Bagereranwa n’indabo za rosa( la rose) kuko iyo zitakujombye amahwa yazo ziguha indabo nziza zihumura neza.Ni abana kandi bakurikirana buri kintu cyose ugasanga ababyeyi bavuga bati aka kana ntikibagirwa ,karazirikana n’ibindi. Nk’umubyeyi ubakwiye gusohoza icyo wamubwiye kuko abakizi kandi akizirikana.
Guhitamo icyo akora kubwe : Bene uwo mwana ufite imiterere yo kuyobora muriwe usanga ahitamo icyo akorerwa cyangwa akacyanga hari nk’igihe umubyeyi amubwira ati” ngwino unywe amata ubone kujya kuryama, umwana aho kuyanywa akavuga ati reka njye kuryama ndayanywa mbyutse”. Icyo gihe iyo ababyeyi batazi imiterere y’umwana wabo hari igihe bamukubita cyangwa bakamuha ibindi bihano ko yasuzuguye kandi umwana we yabikoze kubera imiterere ye .Ku babyeyi rero iyo uzi imiterere y’umwana wawe ntumuha ibihano ahubwo umubwirana ubugwaneza ko ibyo umubwira gukora aribyo byiza.Ushobora nko kumubwira uti ujyiye kuryama utanyweye amata ntiwasinzira neza kuko waba ushonje.Ugomba kumufasha ariko umwereka ko wubashye ibyemezo bye nawe.
Gutinyuka : Kuko abayumva ari umuyobozi ,usanga ari wamwana udatinya kubwira n’abantu bakuru ibintu runaka bagomba gukora.Nk’urugero umwana ahobora kubwira se cyangwa mama we ati “ko ujya utubwira kuryama kare we ko utaryamye ?.Icyo gihe uramusobanurira ukamubwira impamvu abana bakwiye kuryama kare ndetse yaba yabivuze ntakinyabupfura ukamucyaha mu rukundo kuko hari igihe usanga umwana yarengereye cyane .
Madamu Muhimakazi Diane avuga ko umubyeyi aba akwiriye gukora uko ashoboye kose akamenya imiterere y’umwana we,akamufasha gukura neza amuyobora mu kugira uburere nyabwo ariko atamubujije kuba uwo ariwe kuko ntawe ushobora guhindura uko undi yaremwe ngo amuhindure uko ashaka.
,ubutaha tuzabawira n’ibindi byiciro bisigaye.
Ibiranga umwana witwara kiyobozi n’uburyo yarerwa
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wa wundi wari ufite imyaka ibiri ndetse n’itatu ariko akaba yarakuze niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.Abana bagaragaza imyitwarire itandukanye ndetse n’imiterere itandukanye, iri mu byiciro bitanu nk’iy’abantu bakuru.


text:
Bamwe mu baturage bo mu murenge wa Kivuruga, Akarere ka Gakenke ntibakigoheka mu ijoro kugira ngo bahangane n’insoresore ziza kubapfumurira izu zikiba imitungo n’amatungo yabo.
Aba baturage bemeza ko ubujura bwaturutse ku kuba abasore benshi bakoraga mu kubumba no gutwika amatafari none aho bakoraga hakaba harahagaritswe bakisanga mu bushomeri.
Umwe mu baturage bo muri Santeri y’ubucuruzi ya Rusenge Ndayisaba Gratien , yagize ati “ Ubu rwose abajura batugeze habi ntawanika umwenda, ntawazirika itungo mu gasozi cyangwa se ngo arisige mu rugo agende, ibi byose biterwa n’insoresore zirwa zicaye hano nta murimo, kuko akarere ka Gakenke katarahagarika gutwika amatafari.”
Yongeraho ko ngo nta muntu ugomba kugenda mu gihe cya sa kumi n’ebyiri n’igice afite ikintu mu ntoki cyane cyane ku bagore. Ikibababaza cyane ngo ni uko ubu bujura butigeze buhaba mbere yo guhagarika abatwikaga amatafari.
Ubuyobozi bw’Akarere ka Gakenke bwo buratangaza ko abaturage bakwiye gutandukanya ubujura n’ikibazo cyo gutwika amatafari mu buryo butubahirije amategeko.
Nzamwita Deogratias Umuyobozi w’Akarere, yagize ati “Guhagarika kubumba amatafari byatewe no kuba abayatwika batarubahirije amasezerano kuko bagombaga gutwika hakoreshejwe ibishariro, ariko bageze aho batangira gushyiramo ibiti.”
Yakomeje avuga ko ubujura bwibasiye iyi santere ya Rusenge bugiye guhagurukirwa n’inzego z’umutekano hagamijwe guhashya urugomo n’ubugizi bwa nabi.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.